qundao/data-zh-poetry huggingface dataset:
南鄉子
作者：歐陽修
朝代：宋

淺淺畫雙眉。取次梳妝也便宜。灑著胭脂紅撲面，須知。更有何人得似伊。寶帳燭殘時。好個溫柔模樣兒。月裡仙郎清似玉，相期。些子精神更與誰。
南鄉子
作者：歐陽修
朝代：宋

翠密紅繁。水國涼生未是寒。雨打荷花珠不定，輕翻。冷潑鴛鴦錦翅斑。盡日憑闌。弄蕊拈花仔細看。偷得嫋蹄新鑄樣，無端。藏在紅房豔粉間。
南鄉子
作者：歐陽修
朝代：宋

雨後斜陽。細細風來細細香。風定波平花映水，休藏。照出輕盈半面妝。路隔秋江。蓮子深深隱翠房。意在蓮心無問處，難忘。淚裛紅腮不記行。
卜算子
作者：歐陽修
朝代：宋

極得醉中眠，迤邐翻成病。莫是前生負你來，今世裡、教孤冷。言約全無定。是誰先薄倖。不慣孤眠慣成雙，奈奴子、心腸硬。
即目
作者：歐陽修
朝代：宋

李徑陰森接翠疇，押簾風日澹清秋。
晚烏藏柳棲殘照，遠燕傷風失故樓。
星漢經年雖可望，雲波千疊不緘愁。
平居革带頻移孔，誰問無憀沈隱侯。
原甫致齋集禧余亦攝事後廟謹呈拙句兼簡聖俞
作者：歐陽修
朝代：宋

受命分行攝上公，紫微人在玉華宮。
樓臺碧瓦輝雲日，蓮芰清香带水風。
每接少年嗟老病，尚能聯句惱詩翁。
凌晨已事追佳賞，綠李甘瓜興未窮。
去思堂手植雙柳今已成陰因而有感
作者：歐陽修
朝代：宋

曲欄高柳拂層簷，却憶初栽映碧潭。
人昔共遊今孰在，樹猶如此我何堪。
壯心無復身從老，世事都銷酒半酣。
後日更來知有幾，攀條莫惜駐征驂。
去思堂會飲得春字
作者：歐陽修
朝代：宋

世事紛然百態新，西岡一醉十三春。
自慚白髮隨年少，猶把金鍾勸主人。
黄鳥亂飛深夏木，紅榴初發艷清晨。
佳時易失閑難得，有酒重來莫厭頻。
又和
作者：歐陽修
朝代：宋

憑高寓目偶乘閑，袨服遊人見往還。
明月正臨雙闕上，行歌遥聽九衢間。
黄金絡馬追朱幰，紅燭籠紗照玉顔。
與世漸疏嗟老矣，佳辰樂事豈相關。
又寄許道人
作者：歐陽修
朝代：宋

綠髮方瞳瘦骨輕，飄然乘鶴去吹笙。
郡齋獨坐風生竹，疑是孫登長嘯聲。
又行次作
作者：歐陽修
朝代：宋

秋色滿郊原，人行禾黍間。
雉飛橫斷澗，燒響入空山。
野水蒼煙起，平林夕鳥還。
嵩嵐久不見，寒碧更孱顔。
叔平少師去後會老堂獨坐偶成
作者：歐陽修
朝代：宋

積雨荒庭徧綠苔，西堂瀟灑爲誰開。
愛酒少師花落去，彈琴道士月明來。
雞啼日午衡門靜，鶴淚風清晝夢回。
野老但欣南畝伴，豈知名籍在蓬萊。
叢翠亭
作者：歐陽修
朝代：宋

柳色滿重城，岧岧出翠甍。
春雲依檻暖，夕照落山明。
走馬章街曉，翻鴻洛浦晴。
清罇但留客，桴鼓晝無驚。
古瓦硯
作者：歐陽修
朝代：宋

甎瓦賤微物，得廁筆墨間。
於物用有宜，不計醜與妍。
金非不爲寶，玉豈不爲堅。
用之以發墨，不及瓦礫頑。
乃知物雖賤，當用價難攀。
豈惟瓦礫爾，用人從古難。
句·其一
作者：歐陽修
朝代：宋

一句坐中得，片心天外來。
句·其一〇
作者：歐陽修
朝代：宋

來時擘繭正探官。
句·其一一
作者：歐陽修
朝代：宋

奕奕天河光不斷，有人正在長生殿。
句·其一三
作者：歐陽修
朝代：宋

酒粘衫袖重，花壓帽簷偏。
句·其一二
作者：歐陽修
朝代：宋

文章自古無憑據，唯願朱衣一點頭。
句·其七
作者：歐陽修
朝代：宋

奏邸獄冤誰與辨，高橋客死世通悲。
句·其三
作者：歐陽修
朝代：宋

最好花常最後開。
句·其九
作者：歐陽修
朝代：宋

湖上野芙容，含思秋脈脈。
娟娟如靜女，不肯傍阡陌。
詩人杳未來，幽艷冷難宅。
句·其二
作者：歐陽修
朝代：宋

焚香答進士，撤幕待經生。
句·其五
作者：歐陽修
朝代：宋

蚤虱蚊虻罪一倫，未知蚊子重堪嗔。
句·其八
作者：歐陽修
朝代：宋

尚記梨花村，依依聞暗香。
句·其六
作者：歐陽修
朝代：宋

秋花不落春花落，爲報詩人子細看。
句·其四
作者：歐陽修
朝代：宋

萬枝黄落風如射，猶自傳聲欲噬人。
同年秘書丞陳動之挽詞二首·其一
作者：歐陽修
朝代：宋

場屋當年氣最雄，交游樽酒弟兄同。
文章落筆傳都下，議論生鋒服座中。
自古聖賢誰不死，況君門戶有清風。
凋零三十年朋舊，在者多爲白髮翁。
同年秘書丞陳動之挽詞二首·其二
作者：歐陽修
朝代：宋

富貴聲名豈足論，死生榮辱等埃塵。
青衫照日誇春榜，白首餘年哭故人。
盛德不忘存誌刻，話言能記有朋親。
吳江草木春風動，瀝酒誰瞻垅樹新。
吳學士石屏歌
作者：歐陽修
朝代：宋

晨光入林眾鳥驚，腷膊羣飛鴉亂鳴。
穿林四散投空去，黄口巢中饑待哺。
雌者下啄雄高盤，雄雌相呼飛復還。
空林無人鳥聲樂，古木參天枝屈蟠。
下有怪石橫樹間，煙埋草沒苔蘚斑。
借問此景誰圖寫，乃是吳家石屏者。
虢工刳山取山骨，朝鑱暮斵非一日，萬象皆從石中出。
吾嗟人愚不見天地造化之初難，乃云萬物生自然。
豈知鎸鑱刻畫醜與妍，千狀萬態不可殫。
神愁鬼泣晝夜不得閑，不然安得巧工妙手憊精竭思不可到，若無若有縹緲生雲煙。
鬼神功成天地惜，藏在虢山深處石。
惟人有心無不獲，天地雖神藏不得。
又疑鬼神好勝憎吾儕，欲極奇怪窮吾才，乃傳張生自西來。
吳家學士見且咍，醉點紫毫淋墨煤。
君才自與鬼神鬭，嗟我老矣安能陪。
和丁寶臣遊甘洋寺
作者：歐陽修
朝代：宋

江上孤峯蔽綠蘿，縣樓終日對嵯峩。
叢林已廢姜祠在，事迹難尋楚語訛。
空餘一派寒巖側，澄碧泓渟涵玉色。
野僧豈解惜清泉，蠻俗那知爲勝迹。
西陵老令好尋幽，時共登臨向此遊。
欹危一逕穿林樾，盤石蒼苔留客歇。
山深雲日變陰晴，澗栢巖松度歲青。
谷裏花開知地暖，林間鳥語作春聲。
依依渡口夕陽時，却望層巒在翠微。
城頭暮鼓休催客，更待橫江弄月歸。
和人三橋·其一
作者：歐陽修
朝代：宋

笳鼓下層臺，旌旗轉和嶼。
橋響騖歸軒，溪明望行炬。
和人三橋·其三
作者：歐陽修
朝代：宋

斷虹跨曲岸，倒影涵清波。
爲愛斜陽好，迴舟特特過。
和人三橋·其二
作者：歐陽修
朝代：宋

北臨白雲澗，南望清風閣。
出樹見人行，隔溪聞魚躍。
和八月十五日齋宮對月
作者：歐陽修
朝代：宋

皓月三川靜，晴氛萬里鎖。
靈光望日滿，寒色入波摇。
灝氣成山霧，浮雲蔽垅苗。
廟荒陰燐出，苑廢露螢飄。
齋館心方寂，秋城夜已遥。
清談對元亮，瓊彩映蕭蕭。
和公儀試進士終場有作
作者：歐陽修
朝代：宋

朝家意在取遺才，樂育推仁亦至哉。
本欲勵賢敦古學，可嗟趨利競朋來。
昔人自重身難進，薄俗多端路久開。
何異鱣魴爭尺水，巨魚先已化風雷。
和公儀贈白鷴
作者：歐陽修
朝代：宋

梅公憐我髭如雪，贈以雙禽意有云。
但見尋常思白兔，便疑不解醉紅裙。
吟齋雖喜留閑客，野性寧忘在嶺雲。
我有銅臺方尺瓦，慙非玉案欲酬君。
和出省
作者：歐陽修
朝代：宋

僮奴補被莫相催，待報霜臺御史來。
晴陌便當聯騎去，春風任放百花開。
文章紙貴爭馳譽，朝野人言慶得才。
共向丹墀侍臨選，莫驚鱗鬣化風雷。
和劉原父從幸後苑觀稻呈講筵諸公
作者：歐陽修
朝代：宋

禁籞皇居接，香畦鏤檻邊。
分渠自靈沼，種稻滿滮田。
六穀名居首，三農政所先。
擢莖蒙德茂，養實以時堅。
曉謁龍墀罷，行瞻鳳蓋翩。
粹容知喜色，嘉瑞奏豐年。
衰病慚經學，陪遊與俊賢。
安知帝力及，但樂歲功全。
拜賜秋風裏，分行黼座前。
自憐臺笠叟，來綴侍臣篇。
和劉原父澄心紙
作者：歐陽修
朝代：宋

君不見曼卿子美真奇才，久已零落埋黄埃。
子美生窮死愈貴，殘章斷藁如瓊瑰。
曼卿醉題紅粉壁，壁粉已剝昏煙煤。
河傾崑崙勢曲折，雪壓太華高崔嵬。
自從二子相繼沒，山川氣象皆低摧。
君家雖有澄心紙，有敢下筆知誰哉。
宣州詩翁餓欲死，黄鵠折翼鳴聲哀。
有時得飽好言語，似聽高唱傾金罍。
二子雖死此翁在，老手尚能工翦裁。
奈何不寄反示我，如棄正論求俳詼。
嗟我今衰不復昔，空能把卷闔且開。
百年干戈流戰血，一國歌舞今荒臺。
當時百物盡精好，往往遺棄淪蒿萊。
君從何處得此紙，純堅瑩膩卷百枚。
官曹職事喜床暇，臺閣唱和相追陪。
文章自古世不乏，間出安知無後來。
和劉原甫平山堂見寄
作者：歐陽修
朝代：宋

督府繁華久已闌，至今形勝可躋攀。
山橫天地蒼茫外，花發池臺草莽間。
萬井笙歌遺俗在，一罇風月屬君閑。
遥知爲我留真賞，恨不相隨暫解顔。
和原父揚州六題 時會堂二首 其一
作者：歐陽修
朝代：宋

積雪猶封蒙頂樹，驚雷未發建溪春。
中州地暖萌牙早，入貢宜先百物新。
和原父揚州六題 時會堂二首 其二
作者：歐陽修
朝代：宋

憶昔嘗修守臣職，先春自探兩旗開。
誰知白首來辭禁，得與金鑾賜一杯。
和原甫舍人閣下午寢歸有作
作者：歐陽修
朝代：宋

遥知好睡紫微郎，枕簟清薰綠蕙芳。
五色詔成人不到，萬年風動閣生涼。
平時下直歸宜早，陋巷相過意未忘。
楊子不煩多載酒，主人猶可具黄粱。
和太傅杜相公寵示之作
作者：歐陽修
朝代：宋

平生孤拙荷公知，敢向公前自衒時。
憂患飄流誠已甚，文辭衰落固其宜。
非高僅比巴音下，少味還同魯酒漓。
兩辱嘉篇永爲寶，豈惟榮耀詫當時。
和子履遊泗上雍家園
作者：歐陽修
朝代：宋

長橋南走羣山間，中有雍子之名園。
蒼雲蔽天竹色浄，暖日撲地花氣繁。
飛泉來從遠嶺背，林下曲折寒波翻。
珍禽不可見毛羽，數聲清絕如哀彈。
我來據石弄瑟瑟，惟恐日暮登歸軒。
塵紛解剝耳目異，祗疑夢入神仙村。
知君襟尚我同好，作詩閎放莫可攀。
高篇絕景兩不及，久之想像空冥煩。
和對雪憶梅花
作者：歐陽修
朝代：宋

昔官西陵江峽間，野花紅紫多斕斑。
惟有寒梅舊所識，異鄉每見心依然。
爲憐花自洛中看，花上蜀鳥啼綿蠻。
當時作詩誰唱和，粉蕊自折清香繁。
今來把酒對殘雪，却憶江上高樓山。
羣花四時媚者眾，何獨此樹令人攀。
窮冬萬木立枯死，玉艷獨發陵清寒。
鮮妍皎如鏡裏面，綽約對若風中仙。
惜哉北地無此樹，霰雪漫漫平沙川。
徐生隨我客此郡，冰霜旅舍逢新年。
憶花對雪晨起坐，清詩寶鐵裁琅玕。
長河風色暖將動，即看綠柳含春煙。
寒齋寂寞何以慰，卯盃且醉酣午眠。
和徐生假山
作者：歐陽修
朝代：宋

匠智無遺巧，天形極幽探。
謂我愛山者，爲山列前簷。
頹垣不數尺，萬嶮由心潛。
或開如斷裂，或吐似谺𧯃。
或長隨靡迤，或瘦露崆嵌。
陰穴覷杳杳，高屏立巉巉。
後出忽孤聳，羣奔沓相參。
靉若氣融結，突如鬼鎸鑱。
昔歲貶荆楚，扁舟極東南。
孤山馬當夾，兩岸臨江潭。
常恨江水惡，輕風不留帆。
峯巒千萬狀，可愛不可談。
但欲借粉繪，圖之掛紈縑。
豈如几席間，百態生濃纖。
暮雲點新翠，孤煙起朝嵐。
況此窮冬節，陰飚積凝嚴。
幽齋喜深處，遠目生遐瞻。
晝卧不移枕，晨興自開簾。
吾聞君子居，出處無常占。
卷道或獨善，施物仁貴兼。
於時苟無益，懷祿古所慚。
嵩山幸不遠，薇蕨豈不甘。
自可結幽侶，披雲老溪巖。
胡爲不即往，一室安且恬。
辱子贈可愧，因詩以自讒。
和應之同年兄秋日雨中登廣愛寺閣寄梅聖俞
作者：歐陽修
朝代：宋

經年都洛與君交，共許詩中思最豪。
舊社更誰能擁鼻，新秋有客獨登高。
徑蘭欲謝悲零露，籬菊空開乏凍醪。
縱使河陽花滿縣，亦應留滯感潘毛。
和昭文相公上巳宴
作者：歐陽修
朝代：宋

一雨初消九陌塵，秉蘭修禊及芳辰。
恩深始錫龍池宴，節正須知鳳曆新。
紅琥珀傳盃瀲灧，碧琉璃瑩水奫淪。
上林未放花齊發，留待鳴鞘出紫宸。
和晏尚書夏日偶至郊亭
作者：歐陽修
朝代：宋

關關啼鳥樹交陰，雨過西城野色侵。
避暑誰能陪劇飲，清歌自可滌煩襟。
稻花欲秀蟬初嘒，菱蔓初長水正深。
知有江湖杳然意，扁舟應許共追尋。
和晏尚書對雪招飲
作者：歐陽修
朝代：宋

瑶林瓊樹影交加，誰伴山翁醉帽斜。
自把金船浮白蟻，應須紅粉唱梅花。
和晏尚書自嘲
作者：歐陽修
朝代：宋

未歸歸即秉鴻鈞，偷醉關亭醉幾春。
與物有情寧易得，莫嗔花解久留人。
和景仁試明經大義多不通有感
作者：歐陽修
朝代：宋

庠序制猶闕，鄉閭教不行。
古於經學政，今也藝虛名。
來者益可鄙，待之因愈輕。
無徒誚其陋，講勸在公卿。
和梅公儀嘗茶
作者：歐陽修
朝代：宋

溪山擊鼓助雷驚，逗曉靈芽發翠莖。
摘處兩旗香可愛，貢來雙鳳品尤精。
寒侵病骨惟思睡，花落春愁未解酲。
喜共紫甌吟且酌，羨君蕭灑有餘清。
和梅聖俞元夕登東樓
作者：歐陽修
朝代：宋

遊豫恩同萬國懽，新年佳節候初還。
華燈爍爍春風裏，黄傘亭亭瑞霧間。
可愛清光澄夜色，遥知喜氣動天顔。
自憐曾預稱觴列，獨宿冰廳夢帝關。
和梅聖俞杏花
作者：歐陽修
朝代：宋

誰道梅花早，殘年豈是春。
何如艷風日，獨自占芳辰。
和梅龍圖公儀謝鷴
作者：歐陽修
朝代：宋

有詩鶴勿喜，無詩鷴勿悲。
人禽固異性，所趣各有宜。
朝戲青竹林，暮棲高樹枝。
咿呦山鹿鳴，格磔野鳥啼。
聲音不相通，各以類自隨。
使鶴居籠中，垂頭以聽詩。
鶢鶋享鍾鼓，魚鳥見西施。
鷴鶴不宜爭，所爭良可知。
蚍蜉與蟻子，爲物固已微。
當彼兩交鬭，勇如聞鼓鼙。
有心皆好勝，未免爭是非。
於我一何薄，於彼一何私。
欄檻啄花卉，叫號驚睡兒。
跳踉兩脚長，落泊雙翅垂。
何足充翫好，於何定妍媸。
鷴口不能言，夜夢以告之。
主人起謝鷴，從我今幾時。
僮奴謹守護，出入煩提携。
逍遥遂棲息，飲啄安雄雌。
花底弄日影，風前理毛衣。
豈非主人恩，報效爾宜思。
主人今白髮，把酒無翠眉。
養鶴鷴又妬，我言堪解頤。
和楊子聰答聖俞月夜見寄
作者：歐陽修
朝代：宋

秋露藹已繁，迢迢星漢回。
皎潔庭際月，流光依井苔。
有客愛凉景，幽軒爲君開。
所思不可極，但慰清風來。
和武平學士歲晚禁直書懷五言二十韻
作者：歐陽修
朝代：宋

多病淹殘歲，初寒卧直廬。
朝廷務清靜，鈴索少文書。
嚮學今爲盛，優賢古莫如。
靚深嚴禁署，閑宴樂羣居。
賜馬聯金絡，清塵侍玉輿。
討論三代盛，獻納萬機餘。
號令存寬大，文章復古初。
笑談揮翰墨，俄頃列瓊琚。
夜漏銷宮燭，春暉上玉除。
歌詩唐李杜，言語漢嚴徐。
自顧追時彥，多慙不鄙予。
無鹽煩刻畫，寒谷借吹噓。
朋友飛雝鷺，君臣在藻魚。
貪榮同衛鶴，取笑類黔驢。
皎皎心雖在，蕭蕭髮已疏。
未知論報效，安得遂樵漁。
雲破西山出，江橫畫閣虛。
餘生歎勞止，搔首念歸歟。
引綬誇民吏，樵牛會里閭。
一麾終得請，此計豈躊躇。
和江鄰幾學士桃花
作者：歐陽修
朝代：宋

草上紅多枝上稀，芳條綠萼憶來時。
見桃著子始歸後，誰道仙花開落遲。
和聖俞唐書局後叢莽中得芸香一本之作用其韻
作者：歐陽修
朝代：宋

有芸黄其華，在彼眾草中。
清香濯曉露，秀色摇春風。
幸依華堂陰，一顧曾不蒙。
大雅彼君子，偶來從學宮。
文章高一世，論議伏羣公。
多識由博學，新篇匪雕蟲。
唱酬爛眾作，當輝發幽叢。
在物苟有用，得時寧久窮。
可嗟凡草木，糞壤自青紅。
和聖俞感李花
作者：歐陽修
朝代：宋

昨日摘花初見桃，今日摘花還見李。
晴風暖日苦相催，春物所餘知有幾。
中年多病壯心衰，對酒思歸未得歸。
不及牆根花與草，春來隨處自芳菲。
和聖俞春雨
作者：歐陽修
朝代：宋

簷瓦蕭蕭雨勢疏，寂寥官舍與君俱。
身遭鎖閉如鸚鵡，病識陰晴似鵓鴣。
年少自愁花爛熳，春寒偏著老肌膚。
莫嫌來往傳詩句，不爾須當泥酒壺。
和聖俞李侯家鴨脚子
作者：歐陽修
朝代：宋

鴨脚生江南，名實未相浮。
絳囊因入貢，銀杏貴中州。
致遠有餘力，好奇自賢侯。
因令江上根，結實夷門秋。
始摘纔三四，金奩獻凝旒。
公卿不及識，天子百金酬。
歲久子漸多，纍纍枝上稠。
主人名好客，贈我比珠投。
博望昔所徙，蒲萄安石榴。
想其初來時，厥價與此侔。
今也徧中國，籬根及牆頭。
物性久雖在，人情逐時流。
惟當記其始，後世知來由。
是亦史官法，豈徒續君謳。
和聖俞百花洲二首·其一
作者：歐陽修
朝代：宋

野岸溪幾曲，松蹊穿翠陰。
不知芳渚遠，但愛綠荷深。
和聖俞百花洲二首·其二
作者：歐陽修
朝代：宋

荷深水風闊，雨過清香發。
暮角起城頭，歸橈带明月。
和聖俞聚蚊
作者：歐陽修
朝代：宋

頹陽照窮巷，暑退凉風生。
夫子卧環堵，振衣步前楹。
愁煙四鄰起，鳥雀喧空庭。
餘景藹欲昏，眾蚊復薨薨。
羣飛豈能數，但厭聲營營。
抱琴不暇撫，揮麈無由停。
散帙復歸卧，詠言聊寫情。
覆載無巨細，善惡皆生成。
朽木出眾蠹，腐草爲飛螢。
書魚長陰溼，鬰雞由鬰蒸。
豕鬣固多虱，牛閑常聚虻。
元氣或臺鬰，𢹔之爲孽腥。
卑臭乃其類，清虛非所經。
華堂敞高棟，綺疏仍藻扃。
金紅瑩椒壁，玉壺含夜冰。
終朝事薰祓，豈敢近簷甍。
富貴非苟得，抱節居茅衡。
陰牆百蟲聚，下偃眾穢盈。
何嘗曲肱樂，但苦聚雷聲。
江南美山水，水木正秋明。
自古佳麗國，能助詩人情。
喧囂不可久，片席何時征。
和謝學士泛伊川浩然無歸意因詠劉長卿佳句作欲留篇之什
作者：歐陽修
朝代：宋

久不見南山，依然已秋色。
悠哉川上行，復邀城中客。
木落山半空，川明潦尤積。
飛鳥鑑中看，行雲舟中白。
夷猶白蘋裏，笑傲清風側。
極浦追所遠，回峯高易夕。
觴詠共留連，高懷追昔賢。
惟應謝公興，不減向臨川。
和較藝將畢
作者：歐陽修
朝代：宋

槐柳來時綠未勻，開門節物一番新。
踏青寒食追遊騎，賜火清明忝侍臣。
拂面蜘蛛占喜事，入簾蝴蝶報家人。
莫瞋年少思歸切，白髮衰翁尚惜春。
和較藝書事
作者：歐陽修
朝代：宋

相隨懷詔下天閽，一鎖南宮隔幾旬。
玉麈清談消永日，金罇美酒惜餘春。
杯盤餳粥春風冷，池館榆錢夜雨新。
猶是人間好時節，歸休過我莫辭頻。
和陸子履再遊城西李園
作者：歐陽修
朝代：宋

京師花木類多奇，常恨春歸人不歸。
車馬喧喧走塵土，園林處處鎖芳菲。
殘紅已落香猶在，羈客多傷涕自揮。
我亦悠然無事者，約君聯騎訪郊圻。
和韓學士襄州聞喜亭置酒
作者：歐陽修
朝代：宋

巀嶭高城漢水邊，登臨誰與共躋攀。
清川萬古流不盡，白鳥雙飛意自閑。
可笑沉碑憂岸谷，誰能把酒對江山。
少年我亦曾遊目，風物今思一夢還。
品令
作者：歐陽修
朝代：宋

漸素景。金風勁。早是淒涼孤冷。那堪聞、蛩吟穿金井。喚愁緒難整。懊惱人人薄倖。負雲期雨信。終日望伊來，無憑準。悶損我、也不定。
哭曼卿
作者：歐陽修
朝代：宋

嗟我識君晚，君時猶壯夫。
信哉天下奇，落落不可拘。
軒昂懼驚俗，自隱酒之徒。
一飲不計斗，傾河竭崑墟。
作詩幾百篇，錦組聯瓊琚。
時時出險語，意外研精麤。
窮奇變雲煙，搜怪蟠蛟魚。
詩成多自寫，筆法顔與虞。
旋棄不復惜，所存今幾餘。
往往落人間，藏之比明珠。
又好題屋壁，虹蜺隨卷舒。
遺蹤處處在，餘墨潤不枯。
朐山頃歲出，我亦斥江湖。
乖離四五載，人事忽焉殊。
歸來見京師，心老貌已癯。
但驚何其衰，豈意今也無。
才高不少下，闊若與世踈。
驊騮當少時，其志萬里塗。
一旦老伏櫪，猶思主山芻。
天兵宿西北，狂兒尚稽誅。
而令壯士死，痛惜無賢愚。
歸魂渦上田，露草荒春蕪。
哭聖俞
作者：歐陽修
朝代：宋

昔逢詩老伊水頭，青衫白馬渡伊流。
灘聲八節響石樓，坐中辭氣凌清秋。
一飲百盞不言休，酒酣思逸語更遒。
河南丞相稱賢侯，後車日載枚與鄒。
我年最少力方優，明珠白璧相報投。
詩成希深擁鼻謳，師魯卷舌藏戈矛。
三十年間如轉眸，屈指十九歸山丘，凋零所餘身百憂。
晚登玉墀侍珠旒，詩老齏鹽太學愁。
乖離會合謂無由，此會天幸非人謀。
頷鬚已白齒根浮，子年加我貌則不。
歡猶可彊閑屢偷，不覺歲月成淹留。
文章落筆動九州，釜甑過午無饙餾。
良時易失不早收，篋櫝瓦礫遺琳璆。
薦賢轉石古所尤，此事有職非吾羞。
命也難知理莫求，名聲赫赫掩諸幽。
翩然素旐歸一舟，送子有淚流如溝。
唐崇徽公主手痕和韓內翰
作者：歐陽修
朝代：宋

故鄉飛鳥尚啁啾，何況悲笳出塞愁。
青塚埋魂知不返，翠崖遺迹爲誰留。
玉顔自古爲身累，肉食何人與國謀。
行路至今空歎息，巖花澗草自春秋。
啼鳥
作者：歐陽修
朝代：宋

提葫蘆，提葫蘆，不用沽美酒。
宮壺日賜新撥醅，老病足以扶衰朽。
百舌子，百舌子，莫道泥滑滑。
宮花正好愁雨來，暖日方催花亂發。
苑樹千重綠暗春，珍禽綵羽自成羣。
花開祗慣迎黄屋，鳥語初驚見外人。
千聲百囀忽飛去，枝上自落紅紛紛。
畫簾陰陰隔宮燭，禁漏杳杳深千門。
可憐枕上五更聽，不似滁州山裏聞。
啼鳥
作者：歐陽修
朝代：宋

窮山候至陽氣生，百物如與時節爭。
官居荒涼草樹密，撩亂紅紫開繁英。
花深葉暗耀朝日，日暖眾鳥皆嚶鳴。
鳥言我豈解爾意，綿蠻但愛聲可聽。
南窗星多春正美，百舌未曉催天明。
黄鸝顔色已可愛，舌端啞咤如嬌嬰。
竹林靜啼青竹笋，深處不見惟聞聲。
陂田遶郭白水滿，戴勝穀穀催春耕。
誰謂鳴鳩拙無用，雄雌各自知陰晴。
雨聲蕭蕭泥滑滑，草深苔綠無人行。
獨有花上提葫蘆，勸我沽酒花前傾。
其餘百種各嘲哳，異鄉殊俗難知名。
我遭讒口身落此，每聞巧舌宜可憎。
春到山城苦寂寞，把盞常恨無娉婷。
花開鳥語輒自醉，醉與花鳥爲交朋。
花能嫣然顧我笑，鳥勸我飲非無情。
身閑酒美惜光景，惟恐鳥散花飄零。
可笑靈均楚澤畔，離騷憔悴愁獨醒。
喜定號和禹玉內翰
作者：歐陽修
朝代：宋

衡鑒慙叨選，英豪此所鍾。
古今參雅鄭，善惡雜臯共。
揮翰飄飄思，懷奇落落胸。
披文驚可畏，奏下始開封。
但喜真才得，寧虞橫議攻。
欲知儒學盛，首善本三廱。
喜雨
作者：歐陽修
朝代：宋

大雨雖霶霈，隔轍分晴陰。
小雨散浸淫，爲潤廣且深。
浸淫苟不止，利澤何窮已。
無言雨大小，小雨農尤喜。
宿麥已登實，新禾未抽秧。
及時一日雨，終歲飽豐穰。
夜響流霢霂，晨暉霽蒼涼。
川原浄如洗，草木自先光。
童稚喜瓜芋，耕夫望陂塘。
誰云田家苦，此樂殊未央。
喜雪示徐生
作者：歐陽修
朝代：宋

清穹凜冬威，旱野渴天澤。
經旬三尺雪，萬物變顔色。
愁雲噓不開，慘慘連日夕。
寒風借天勢，豪忽肆陵轢。
空枝凍鳥雀，癡不避彈弋。
長河寂無聲，厚地若龜坼。
陰階夜自照，缺瓦晨復積。
貯潔瑩冰壺，量深埋玉尺。
凝陰反窮剝，陽九兆初畫。
春回百草心，氣動黄泉脈。
堅冰雖未破，土潤已潛釋。
常聞老農語，一臘見三白。
是爲豐年候，占驗勝蓍策。
天兵血西陲，萬轍走供億。
嗟予媿疲俗，奚術肥爾瘠。
惟幸歲之穰，茲惠豈人力。
非徒給租調，且可銷盜賊。
從今潔鬴廩，期共飽麰麥。
嘗新茶呈聖俞
作者：歐陽修
朝代：宋

建安三千里，京師三月嘗新茶。
人情好先務取勝，百物貴早相矜誇。
年窮臘盡春欲動，蟄雷未起驅龍蛇。
夜聞擊鼓滿山谷，千人助叫聲喊呀。
萬木寒癡睡不醒，惟有此樹先萌芽。
乃知此爲最靈物，宜其獨得天地之英華。
終朝採摘不盈掬，通犀銙小圓復窊。
鄙哉穀雨槍與旗，多不足貴如刈麻。
建安太守急寄我，香蒻包裹封題斜。
泉甘器潔天色好，坐中揀擇客亦嘉。
新香嫩色如始造，不似來遠從天涯。
停匙側盞試水路，拭目向空看乳花。
可憐俗夫把金錠，猛火炙背如暇蟇。
由來真物有真賞，坐逢詩老頻咨嗟。
須臾共起索酒飲，何異奏雅終淫哇。
嘲少年惜花
作者：歐陽修
朝代：宋

紛紛紅蕊落泥沙，少年何用苦咨嗟。
春風自是無情物，肯爲汝惜無情花。
今年花落明年好，但見花開人自老。
人老不復少，花開還更新。
使花如解語，應笑惜花人。
四月九日幽谷見緋桃盛開
作者：歐陽修
朝代：宋

經年種花滿幽谷，花開不暇把一巵。
人生此事尚難必，況欲功名書鼎彝。
深紅淺紫看雖好，顔色不柰東風吹。
緋桃一樹獨後發，意若待我留芳菲。
清香嫩蕊含不吐，日日怪我來何遲。
無情草木不解語，向我有意偏依依。
羣芳落盡始爛漫，榮枯不與眾豔隨。
念花意厚何以報，唯有醉倒花東西。
盛開比落猶數日，清罇尚可三四携。
四月十七日景靈宮奉迎仁宗皇帝御容有感
作者：歐陽修
朝代：宋

行殿峨峨出綠槐，琳房芝闕聳崔嵬。
管絃飄落人間去，幛節疑從天上來。
基業百年傳聖子，黔黎四紀樂春臺。
孤臣不得同鍼虎，未死心先冷若灰。
堂中畫像探題得杜子美
作者：歐陽修
朝代：宋

風雅久寂寞，吾思見其人。
杜君詩之豪，來者孰比倫。
生爲一身窮，死也萬世珍。
言苟可垂後，士無羞賤貧。
壽樓
作者：歐陽修
朝代：宋

碧瓦照日生青煙，誰家高樓當道邊。
昨日丁丁斤且斲，今朝朱欄橫翠幕。
主人起樓何太高，欲誇富力壓羣豪。
樓中女兒十五六，紅膏畫眉雙鬢綠。
日暮春風吹管弦，過者仰首皆留連。
應笑樓前騎馬客，腰垂金章頭已白。
苦貪名利損形骸，爭若庸愚恣聲色。
朝見騎馬過，暮見騎馬歸。
經年無補朝廷事，何用區區來往爲。
夏享太廟攝事齋宮聞鸎寄原甫
作者：歐陽修
朝代：宋

四月田家麥穗稠，桑枝生椹鳥啁啾。
鳳城綠樹知多少，何處飛來黄栗留。
夏侯彥濟武陟尉
作者：歐陽修
朝代：宋

風煙地接懷，井邑富田垓。
河近聞冰坼，山高見雨來。
官閑同小隱，酒美足銜盃。
好去東籬菊，迎霜正欲開。
夕照
作者：歐陽修
朝代：宋

夕照留歌扇，餘輝上桂叢。
霞光晴散錦，雨氣晚成虹。
燕下翻池草，烏驚傍井桐。
無憀照湘水，丹色映秋風。
夜坐彈琴有感二首呈聖俞·其一
作者：歐陽修
朝代：宋

吾愛陶靖節，有琴常自隨。
無絃人莫聽，此樂有誰知。
君子篤自信，眾人喜隨時。
其中苟有得，外物竟何爲。
寄謝伯牙子，何須鍾子期。
夜坐彈琴有感二首呈聖俞·其二
作者：歐陽修
朝代：宋

鍾子忽已死，伯牙其已乎。
絕絃謝世人，知音從此無。
瓠巴魚自躍，此事見於書。
師曠嘗一鼓，羣鶴舞空虛。
吾恐二三說，其言皆過歟。
不然古今人，愚智邈已殊。
奈何人有耳，不及鳥與魚。
夜宿中書東閤
作者：歐陽修
朝代：宋

翰林平日接羣公，文酒相歡慰病翁。
白首歸田徒有約，黄扉論道愧無功。
攀髯路斷三山遠，憂國心危百箭攻。
今夜靜聽丹禁漏，尚疑身在玉堂中。
夜意
作者：歐陽修
朝代：宋

蕙炷爐薰斷，蘭膏燭艷煎。
夜風多起籟，曉月漸虧弦。
鵲去星低漢，烏啼樹暝煙。
惟應牆外柳，三起復三眠。
夜聞春風有感奉寄同院子華紫微長文景仁
作者：歐陽修
朝代：宋

閏後春深雪始鎖，東風凌鑠勢方豪。
陽生草木黄泉動，冰破江湖白浪高。
未報國恩嗟病骨，可憐身事一漁舠。
少年自與芳菲競，莫笑衰翁擁弊袍。
夜聞風聲有感奉呈原父舍人聖俞直講
作者：歐陽修
朝代：宋

夜半羣動息，有風生樹端。
颯然飄我衣，起坐爲長歎。
苦暑君勿厭，初凉君勿歡。
暑在物猶盛，凉歸歲將寒。
清霜忽以飛，零露亦漙漙。
霜露本無情，豈肯私蕙蘭。
不獨草木爾，君形安得完。
櫛髮變新白，鑑容銷故丹。
風埃共侵迫，心志亦摧殘。
萬古一飛隼，兩曜雙跳丸。
擾擾賢與愚，流沙逐驚湍。
其來固如此，獨久知誠難。
服食爲藥悞，此言真不刊。
但當飲美酒，何必被輕紈。
夜行船
作者：歐陽修
朝代：宋

憶昔西都歡縱。自別後、有誰能共。伊川山水洛川花，細尋思、舊遊如夢。今日相逢情愈重。愁聞唱、畫樓鍾動。白髮天涯逢此景，倒金尊、殢誰相送。
夜行船
作者：歐陽修
朝代：宋

滿眼東風飛絮。催行色、短亭春暮。落花流水草連雲，看看是、斷腸南浦。檀板未終人去去。扁舟在、綠楊深處。手把金尊難為別，更那聽、亂鶯疏雨。
夜行船
作者：歐陽修
朝代：宋

輕捧香腮低枕。眼波媚、向人相浸。佯嬌佯醉索如今，這風情、怎教人禁。卻與和衣推未寢。低聲地、告人休恁。月夕花朝，不成虛過，芳年嫁君徒甚。
夜行船
作者：歐陽修
朝代：宋

閒把鴛衾橫枕。損眉尖、淚痕紅沁。花時良夜不歸來，忍頻聽、漏移清禁。一餉無言都未寢。憶當初、是誰先恁。及至如今，教人成病，風流萬般徒甚。
夢中作
作者：歐陽修
朝代：宋

夜凉吹笛千山月，路暗迷人百種花。
棊罷不知人換世，酒闌無奈客思家。
大熱二首·其一
作者：歐陽修
朝代：宋

四時成萬物，寒暑迭鈞陶。
壯陽當用事，大夏蒸炎歊。
造化本無情，怨咨徒爾勞。
身微天地闊，四顧無由逃。
九門閶闔開，萬仞崑崙高。
積雪寒凜凜，清風吹寥寥。
嗟我雖欲往，而身無羽毛。
大熱二首·其二
作者：歐陽修
朝代：宋

陽暉爍四野，萬里纖雲收。
羲和困路遠，正午當空留。
枝條不動影，草木皆含愁。
深林虎不嘯，卧喘如吳牛。
蜩蟬一何微，嗟爾徒啾啾。
大行皇帝靈駕以引挽歌辭·其一
作者：歐陽修
朝代：宋

享國年雖近，斯民澤已深。
儉勤成禹聖，仁孝本虞心。
方慶逢千載，俄驚遏八音。
天愁嵩嶺外，雲慘洛川潯。
仗動千官衛，神行萬象陰。
孤臣恩未報，清血但盈襟。
大行皇帝靈駕以引挽歌辭·其三
作者：歐陽修
朝代：宋

千齡應運葉天人，四海方欣政日新。
忽見九門陳羽衛，猶疑五載欲時巡。
觚稜月暗翔金鳳，輦道霜清卧石麟。
白首舊臣瞻畫翣，秋風淚灑屬車塵。
大行皇帝靈駕以引挽歌辭·其二
作者：歐陽修
朝代：宋

文景孜孜儉與恭，慨然思就太平功。
興隆學校皇家盛，放斥嬪嬙永巷空。
威懾黠羌方問罪，凡成仙鼎忽遺弓。
霜清日薄簫笳咽，萬國悲號慘澹中。
天辰
作者：歐陽修
朝代：宋

天形如車輪，晝夜常不息。
三辰隨出沒，曾不差分刻。
北辰居其所，帝座嚴尊極。
眾星拱而環，大小各有職。
不動以臨之，任德不任力。
天辰主下土，萬物由生殖。
一動與一靜，同功而異域。
惟王知法此，所以治萬國。
太傅杜相公有答兗州待制之句其卒章云獨無風雅可流傳因輒成
作者：歐陽修
朝代：宋

南都已見成新集，東魯休嗟未作詩。
霖雨曾爲天下福，甘棠何止郡人思。
元劉事業時無取，姚宋篇章世不知。
二美惟公所兼有，後生何者欲攀追。
太傅杜相公索聚星堂詩謹成
作者：歐陽修
朝代：宋

楚肆固知難衒玉，丘門安敢輒論詩。
藏之十襲真無用，報以雙金豈所宜。
已恨語言多猥冗，況因盃杓正淋漓。
願投几格資咍噱，俗展須於欲睡時。
太傅相公入陪大祀以疾不行聖恩優賢詔書俞允發於感遇紀以嘉篇小子不揆輒亦課成拙惡詩一首
作者：歐陽修
朝代：宋

驛騎頻來急詔隨，都人相與竊嗟咨。
自非峻節終無改，安得清衷久益思。
前席蓋將注讜議，在庭非爲乏陪祠。
尊賢優老朝家美，他日安車召未遲。
太清宮燒香
作者：歐陽修
朝代：宋

清晨琳闕聳巑岏，弭節齋坊暫整冠。
玉案拜時香裊裊，畫廓行處佩珊珊。
壇場夜雨蒼苔古，樓殿春風碧瓦寒。
我是蓬萊宮學士，朝真便合列仙官。
太白戲聖俞
作者：歐陽修
朝代：宋

開元無事二十年，五兵不用太白閑。
太白之精下人間，李白高歌蜀道難。
蜀道之難難於上青天，李白落筆生雲煙。
千奇萬險不可攀，却視蜀道猶平川。
宮娃扶來白已醉，醉裏詩成醒不記。
忽然乘興登名山，龍咆虎嘯松風寒。
山頭婆娑弄明月，九域塵土悲人寰。
吹笙飲酒紫陽家，紫陽真人駕雲車。
空山流水空流花，飄然已去凌青霞。
下看區區郊與島，螢飛露濕吟秋草。
夷陵書事寄謝三舍人
作者：歐陽修
朝代：宋

春秋楚國西偏境，陸羽茶經第一州。
紫籜青林長蔽日，綠叢紅橘最宜秋。
道塗處險人多負，邑屋臨江俗善泅。
臘市漁鹽朝暫合，淫祠簫鼓歲無休。
風鳴燒入空城響，雨惡江崩斷岸流。
月出行歌聞調笑，花開啼鳥亂鉤輈。
黄牛峽口經新歲，白玉京中夢舊遊。
曾是洛陽花下客，欲誇風物向君羞。
夷陵歲暮書事呈元珍表臣
作者：歐陽修
朝代：宋

蕭條雞犬亂山中，時節崢嶸忽已窮。
遊女髻鬟風俗古，野巫歌舞歲年豐。
平時都邑今爲陋，敵國江山昔最雄。
荆楚先賢多勝迹，不辭携酒問鄰翁。
奉使契丹初至雄州
作者：歐陽修
朝代：宋

古關衰柳聚寒鵶，駐馬城頭日欲斜。
猶去西樓二千里，行人到此莫思家。
奉使契丹回出上京馬上作
作者：歐陽修
朝代：宋

紫貂裘暖朔風驚，潢水冰光射日明。
笑語同來向公子，馬頭今日向南行。
奉使契丹道中答劉原父桑乾河見寄之作
作者：歐陽修
朝代：宋

憶昨初受命，同下紫宸朝。
問君當何之，笑指北斗杓。
共念到幾時，春風約回鑣。
所持既異事，前後忽相遼。
風月坐易失，山川行知遥。
回頭三千里，雙闕在紫霄。
我老倦鞍馬，安能事吟嘲。
君才綽有餘，新句益飄飄。
前日逢呂郭，解鞍憩山要。
僮僕相問喜，馬鳴亦蕭蕭。
出君桑乾詩，寄我慰寂寥。
又喜前見君，相期駐征軺。
雖知不久留，一笑樂亦聊。
歸路踐冰雪，還愛脫狐貂。
君行我即至，春酒待相邀。
奉使道中五言長韻
作者：歐陽修
朝代：宋

初旭瑞霞烘，都門祖帳供。
親持使者節，曉出大明宮。
城闕青煙起，樓臺白霧中。
繡韉驕躍躍，貂袖紫蒙蒙。
朔野驚飆慘，邊城畫角雄。
過橋分一水，回首羨南鴻。
地里山川隔，天文日月同。
兒童能走馬，婦女亦腰弓。
度險行愁失，盤高路欲窮。
山深聞喚鹿，林黑自生風。
松壑寒逾響，冰溪咽復通。
望平愁驛迥，野曠覺天穹。
駿足來山北，輕禽出海東。
合圍飛走盡，移帳水泉空。
講信鄰方睦，尊賢禮亦隆。
斫冰燒酒赤，凍膾縷霜紅。
白草經春在，黄沙盡日濛。
新年風漸變，歸路雪初融。
祗事須彊力，嗟予乃病翁。
深慙漢蘇武，歸國不論功。
奉使道中作三首·其一
作者：歐陽修
朝代：宋

執手意遲遲，出門還草草。
無嫌去時速，但願歸時早。
北風吹雪犯片裘，夾路花開回馬頭。
若無二月還家樂，爭奈千山遠客愁。
奉使道中作三首·其三
作者：歐陽修
朝代：宋

客夢方在家，角聲已催曉。
怱怱行人起，共怨角聲早。
馬蹄終日踐水霜，未到思回空斷腸。
少貪夢裏還家樂，早起前山路正長。
奉使道中作三首·其二
作者：歐陽修
朝代：宋

爲客莫思家，客行方遠道。
還家自有時，空使朱顔老。
禁城春色暖融怡，花倚春風待客歸。
勸君還家須飲酒，記取思歸未得時。
奉使道中寄坦師
作者：歐陽修
朝代：宋

道人少賈海上遊，海舶破散身沉浮。
黄金滿篋人所寄，吹簸偶得還中州。
臝身歸金不受報，祗取斗酒相獻酬。
歡娛慈母終一世，脫棄妻子藏巖幽。
蒼煙寥寥池水漫，白玉菡萏吹高秋。
夜燃栢子煮山藥，憶此東望無時休。
塞垣春枯積雪溜，沙礫威怒黄雲愁。
五更匹馬隨鴈起，想見鄮郭花今稠。
百年夸奪終一丘，世上滿眼真悠悠。
寄聲萬里心綢繆，莫道異趣無相求。
奉和劉舍人初雪
作者：歐陽修
朝代：宋

夜雪真空曉更飄，龍墀風冷珮聲高。
瓊花落處縈仙仗，玉殿光中認赭袍。
下直笑談多樂事，平時罇酒屬吾曹。
羨君年少才無敵，顧我雖衰飲尚豪。
奉寄襄陽張學士兄
作者：歐陽修
朝代：宋

東津淥水南山色，夢寐襄陽二十年。
顧我百憂今白首，羨君千騎若登仙。
花開漢女游堤上，人看仙翁擁道邊。
況有玉鍾應不負，夜槽春酒響如泉。
奉答原甫九月八日見過會飲之作
作者：歐陽修
朝代：宋

老大惜時節，少年輕別離。
我歌君當和，我酌君勿辭。
豔豔庭下菊，與君吟繞之。
擷其黄金蕊，泛此白玉巵。
君勿愛此花，問君此何時。
秋風日益高，霜露漸離披。
芳歲忽已晚，朱顔從此衰。
念君將捨我，車馬去有期。
君行一何樂，我意獨不怡。
飛兔不戀羣，奔風誰能追。
老驥但伏櫪，壯心良可悲。
奉答原甫見過寵示之作
作者：歐陽修
朝代：宋

不作流水聲，行將二十年。
吾生少賤足憂患，憶昔有罪初南遷。
飛帆洞庭入白浪，墮淚三峽聽流泉。
援琴寫得入此曲，聊以自慰窮山間。
中間永陽亦如此，醉卧幽谷聽潺湲。
自從還朝戀榮祿，不覺鬢髮俱凋殘。
耳衰聽重手漸顫，自惜指法將誰傳。
偶欣日色曝書畫，試拂塵埃張斷絃。
嬌兒癡女遶翁膝，爭欲彊翁聊一彈。
紫微閣老適我過，愛我指下聲泠然。
戲君此是伯牙曲，自古常歎知音難。
君雖不能琴，能得琴意斯爲賢。
自非樂道甘寂寞，誰肯顧我相留連。
興闌束带索馬去，却鎖塵匣包青氈。
奉答子履學士見寄之作
作者：歐陽修
朝代：宋

憶昨初爲亳守行，暫休車騎汝陰城。
喜君再共罇俎樂，憐我久懷丘壑情。
累牘已嘗陳素志，新春應許遂歸耕。
老年雖不堪東作，猶得酣歌詠太平。
奉答子履學士見贈之作
作者：歐陽修
朝代：宋

誰言潁水似瀟湘，一笑相逢樂未央。
歲晚君尤耐霜雪，興闌吾欲返耕桑。
銅槽旋壓清樽美，玉麈閑揮白日長。
豫約詩筒屢來往，兩州雞犬接封疆。
奉答子華學士安撫江南見寄之作
作者：歐陽修
朝代：宋

百姓病已久，一言難遽陳。
良醫將治之，必究病所因。
天下久無事，人情貴因循。
優游以爲高，寬縱以爲仁。
今日廢其小，皆謂不足論。
明日壞其大，又云力難振。
旁窺各陰拱，當職自逡巡。
歲月寖隳頹，紀綱遂紛紜。
坦坦萬里疆，蚩蚩九州民。
昔而安且富，今也迫以貧。
疾小不加理，浸淫將徧身。
湯劑乃常藥，未能去深根。
鍼艾有奇功，暫痛勿吟呻。
痛定支體胖，乃知鍼艾神。
猛寬相濟理，古語六經存。
蠹弊革僥倖，濫官絕貪昏。
牧羊而去狼，未爲不仁人。
俊乂沉下位，惡去善乃伸。
賢愚各得職，不治未之聞。
此說乃其要，易知行每艱。
遲疑與果决，利害反掌間。
捨此欲有爲，吾知力徒煩。
家至與戶到，飽饑而衣寒。
三王所不能，豈特今所難。
我昔忝諫列，日常趨紫宸。
聖君堯舜心，閔閔極憂勤。
子華當來時，玉音耳嘗親。
上副明主意，下寬斯人屯。
江南彼一方，巨細到可詢。
諭以上恩德，當冬反陽春。
吾言乃其槩，豈止一方云。
奉答聖俞宿直見寄之作
作者：歐陽修
朝代：宋

寒夜分曹直，嚴城隔幾層。
予慚批鳳詔，君歎守螢燈。
病骨羸漳浦，官書蠹羽陵。
無嫌學舍冷，文字比清冰。
奉答聖俞歲日書事
作者：歐陽修
朝代：宋

積雪照清晨，東風冷著人。
年光向老速，物意逐時新。
貰酒閑邀客，披裘共探春。
猶能自勉彊，顧我莫辭頻。
奉答聖俞達頭魚之作
作者：歐陽修
朝代：宋

吾聞海之大，物類無窮極。
蟲蝦淺水間，蠃蜆如山積。
毛魚與鹿角，一龠數千百。
收藏各有時，嗜好無南北。
其微既若斯，其大有莫測。
波濤浩渺中，島嶼生頃刻。
俄而沒不見，始悟出背脊。
有時隨潮來，暴死疑遭謫。
海人相呼集，刀鋸爭剖析。
骨節駭專車，鬚芒侔劒戟。
腥聞數十里，餘臭久乃息。
始知百川歸，固有含容德。
潛奇與祕寶，萬狀不一識。
嗟彼達頭微，誰傳到京國。
乾枯少滋味，治洗費炮炙。
聊茲知異物，豈足薦佳客。
一旦辱君詩，虛名從此得。
奉送原甫侍讀出守永興
作者：歐陽修
朝代：宋

酌君以荆州魚枕之蕉，贈君以宣城鼠須之管。
酒如長虹飲滄海，筆若駿馬馳平坂。
愛君尚少力方豪，嗟我信衰歡漸鮮。
文章驚世知名早，意氣論交相得晚。
魚枕蕉，一舉十分當覆盞。
鼠須管，爲物雖微情不淺。
新詩醉墨時一揮，別後寄我無辭遠。
奉送叔父都官知永州
作者：歐陽修
朝代：宋

虎頭盤綬貴垂紳，青組名郎領郡頻。
畫鷁千艘隨下瀨，聽雞五鼓送行人。
楚波漾楫萍如日，淮月開舲蚌有津。
千里壺漿民詠溢，檣烏旟隼下汀蘋。
奉酬揚州劉舍人見寄之作
作者：歐陽修
朝代：宋

別君今幾時，歲月如插羽。
悠悠寢與食，忽忽朝復暮。
紛紛竟何爲，凜凜還自懼。
朝廷無獻納，倉廩徒耗蠹。
風霜苦見侵，衰病日增故。
江湖豈不思，懇悃布已屢。
美哉廣陵公，風政傳道路。
優游侍從臣，左右天子顧。
君來一何遲，我請亦有素。
何當兩還分，尚冀一相遇。
把手或未能，尺書幸時寓。
子華學士儤直未滿遽出館伴病夫遂當輪宿輒成拙句奉呈
作者：歐陽修
朝代：宋

萬釘寶带爛腰鐶，賜宴新陪一笑歡。
金馬並遊年最少，玉堂初直夜猶寒。
自嗟零落凋顔鬢，晚得飛翔接羽翰。
今日遽聞催遞宿，不容多病養衰殘。
學書二首·其一
作者：歐陽修
朝代：宋

蘇子歸黄泉，筆法遂中絕。
賴有蔡君謨，名聲馳晚節。
醉翁不量力，每欲追其轍。
人生浪自苦，以取兒女悅。
豈止學書然，自悔從今决。
學書二首·其二
作者：歐陽修
朝代：宋

學書不覺夜，但怪西窗暗。
病目故已昏，墨不分濃淡。
人生不自知，勞苦殊無憾。
所得乃虛名，榮華俄頃暫。
豈止學書然，作銘聊自鑒。
宋司空挽辭
作者：歐陽修
朝代：宋

文章天下無雙譽，伯仲人間第一流。
出入兩朝推舊德，周旋三事著嘉謀。
從容進退身名泰，寵錫哀榮禮數優。
棠棣從來敦友愛，九原相望接松楸。
宋宣獻公挽詞三首·其一
作者：歐陽修
朝代：宋

望繫朝廷重，文推天下工。
清名畏楊綰，故事問胡公。
物議垂爲相，風流頓已窮。
仁言博哉利，獻替有遺忠。
宋宣獻公挽詞三首·其三
作者：歐陽修
朝代：宋

結髮逢明主，馳聲著兩朝。
奠楹先有夢，升屋豈能招。
贈服三公衮，兼榮七葉貂。
春風笳鼓咽，松栢助蕭蕭。
宋宣獻公挽詞三首·其二
作者：歐陽修
朝代：宋

識度推明哲，風猷藹縉紳。
何言止中壽，遂不秉洪鈞。
翰墨時爭寶，詞章晚愈新。
哭哀文伯母，悲感路傍人。
官舍假日書懷奉呈子華內翰長文原甫景仁舍人聖俞博士
作者：歐陽修
朝代：宋

鎖印春風雪入簾，天寒鳥雀聚空簷。
青幡受歲兒童喜，白髮催人老病添。
艷舞回腰飛玉盞，清吟擁鼻對冰蟾。
相從一笑兩莫得，簿領區區嘆米鹽。
定力院七葉木
作者：歐陽修
朝代：宋

伊洛多佳木，娑羅舊得名。
常於佛家見，宜在月宮生。
釦砌陰鋪靜，虛堂子落聲。
夜風疑雨過，朝露炫霞明。
車馬王都盛，樓臺梵宇閎。
惟應靜者樂，時聽野禽鳴。
定風波
作者：歐陽修
朝代：宋

對酒追歡莫負春。春光歸去可饒人。昨日紅芳今綠樹。已暮。殘花飛絮兩紛紛。粉面麗姝歌窈窕。清妙。尊前信任醉醺醺。不是狂心貪燕樂。自覺。年來白髮滿頭新。
定風波
作者：歐陽修
朝代：宋

把酒花前欲問他。對花何吝醉顏酡。春到幾人能爛賞。何況。無情風雨等閒多。豔樹香叢都幾許。朝暮。惜紅愁粉奈情何。好是金船浮玉浪。相向。十分深送一聲歌。
定風波
作者：歐陽修
朝代：宋

把酒花前欲問伊。問伊還記那回時。黯淡梨花籠月影。人靜。畫堂東畔藥闌西。及至如今都不認。難問。有情誰道不相思。何事碧窗春睡覺。偷照。粉痕勻卻溼胭脂。
定風波
作者：歐陽修
朝代：宋

把酒花前欲問伊。忍嫌金盞負春時。紅顏不能旬日看。宜算。須知開謝只相隨。蝶去蝶來猶解戀。難見。回頭還是度年期。莫候飲闌花已盡。方信。無人堪與補殘枝。
定風波
作者：歐陽修
朝代：宋

把酒花前欲問公。對花何事訴金鍾。為問去年春甚處。虛度。鶯聲撩亂一場空。今歲春來須愛惜。難得。須知花面不長紅。待得酒醒君不見。千片。不隨流水即隨風。
定風波
作者：歐陽修
朝代：宋

把酒花前欲問君。世間何計可留春。縱使青春留得住。虛語。無情花對有情人。任是好花須落去。自古。紅顏能得幾時新。暗想浮生何時好。唯有。清歌一曲倒金尊。
定風波
作者：歐陽修
朝代：宋

過盡韶華不可添。小樓紅日下層簷。春睡覺來情緒惡。寂寞。楊花繚亂拂珠簾。早是閒愁依舊在。無奈。那堪更被宿酲兼。把酒送春惆悵甚。長恁。年年三月病厭厭。
宴瑤池·越江吟
作者：歐陽修
朝代：宋

戀眼噥心終未改。向意間長在。都緣為、顏色殊常，見餘花、盡無心愛。都為是風流㬠。至他人、強來廝壤。從今後、若得相逢，繡幃裡、痛惜嬌態。
宿雲夢館
作者：歐陽修
朝代：宋

北鴈來時歲欲昏，私書歸夢杳難分。
井桐葉落池荷盡，一夜西窗雨不聞。
寄劉昉秀才
作者：歐陽修
朝代：宋

絲路縈回細入雲，離懷南陌草初薰。
茂林脩竹誰同禊，明月春蘿定勒文。
燕憶銅鞮來不定，鴻歸碣石信難分。
東風鸎友應相望，懊惱孤飛不及羣。
寄劉都官
作者：歐陽修
朝代：宋

別後山光寒更綠，秋深酒美色仍清。
繞亭黄菊同君種，獨對殘芳醉不成。
寄大名程資政琳
作者：歐陽修
朝代：宋

龍門長恨晚方登，便以忘年接後生。
談劇每容陪玉麈，飲豪常憶困金觥。
冰開御水春應綠，雲破淮天月自明。
醉倒離筵聽別曲，醒來猶尚記餘聲。
寄子山待制二絕·其一
作者：歐陽修
朝代：宋

留滯西山獨可嗟，殘春過盡始還家。
落花縱有那堪醉，何況歸時無落花。
寄子山待制二絕·其二
作者：歐陽修
朝代：宋

聞君屢醉賞紅英，落盡殘花酒未醒。
嗟我落花無分看，莫嫌狼藉掃中庭。
寄子春發運待制
作者：歐陽修
朝代：宋

廣陵花月嘗同醉，睢苑風霜暫破顔。
但喜交情久彌重，休嗟人事老多艱。
壯心未忍悲華髮，强飲猶能倒玉山。
留滯江湖應不久，多爲春酒待君還。
寄左軍巡劉判官
作者：歐陽修
朝代：宋

遥聽洛城鍾，獨渡伊川水。
綠樹鬰參差，行人去無已。
因高望京邑，驅馬沿山趾。
落日亂峯多，龍門何處是。
寄張至祕校
作者：歐陽修
朝代：宋

關山一里一重愁，今遠傷離兩未休。
南陌望窮雲似帳，西樓吟斷月如鈎。
柳綿飛後春應減，蘭徑荒時客倦游。
擬寄東流問溝水，亦應溝水更東流。
寄徐巽秀才
作者：歐陽修
朝代：宋

瑶花飛雪蕩離愁，鷤鴂驚風下綠疇。
睢兇樹荒誰共客，楚江楓老獨悲秋。
千里錦浪翻如箭，萬疊春山翠入樓。
章陌柳條今在否，定臨溝水拂東流。
寄梅聖俞
作者：歐陽修
朝代：宋

青山四顧亂無涯，雞犬蕭條數百家。
楚俗歲時多雜鬼，蠻鄉言語不通華。
繞城江急舟難泊，當縣山高日易斜。
擊鼓踏歌成夜市，邀龜卜雨趁燒畬。
叢林白晝飛妖鳥，庭砌非時見異花。
惟有山川爲勝絕，寄人堪作畫圖誇。
寄棗人行書贈子履學士
作者：歐陽修
朝代：宋

秋來紅棗壓枝繁，堆向君家白玉盤。
甘辛楚國赤萍實，磊落韓嫣黄金丸。
聊效詩人投木李，敢期佳句報琅玕。
嗟予久苦相如渴，却憶冰梨熨齒寒。
寄河陽王宣徽
作者：歐陽修
朝代：宋

誰謂蕭條潁水邊，能令嘉客少留連。
肥魚美酒偏宜老，明月清風不用錢。
況值湖園方首夏，正當櫻筍似三川。
自知不及南都會，勉彊猶須詫短篇。
寄渭州王仲儀龍圖
作者：歐陽修
朝代：宋

羨君三作臨邊守，慣聽胡笳不慘然。
弓勁秋風鳴白角，帳寒春雪壓青氈。
威行四境烽煙斷，響入千山號令傳。
翠幕紅燈照羅綺，心情何似十年前。
寄生槐
作者：歐陽修
朝代：宋

檜惟凌雲材，槐實凡木賤。
奈何柔脆質，累此孤高幹。
龍鱗老蒼蒼，鼠耳光粲粲。
因緣初莫原，感吒徒自歎。
偷生由附託，得勢爭葱蒨。
方其榮盛時，曾莫見真贗。
欲知窮悴節，宜試以霜霰。
萌芽起微蘗，辨別乖先見。
剪除初非難，長養遂成患。
雖然根性殊，常恐枝葉亂。
惟應植者深，幸不習而變。
含容固有害，勦絕須明斷。
惟當審斤斧，去惡無傷善。
寄秦州田元均
作者：歐陽修
朝代：宋

由來邊將用儒臣，坐以威名撫漢軍。
萬馬不嘶聽號令，諸蕃無事著耕耘。
夢回夜帳聞羌笛，詩就高樓對隴雲。
莫忘鎮陽遺愛在，北潭桃李正氛氳。
寄答王仲儀太尉素
作者：歐陽修
朝代：宋

豐樂山前一醉翁，餘齡有幾百憂攻。
平生自恃心無媿，直道誠知世不容。
換骨莫求丹九轉，榮名豈在祿千鍾。
明年今日如尋我，潁水東西問老農。
寄聖俞
作者：歐陽修
朝代：宋

凌晨有客至自西，爲問詩老來何稽。
京師車馬曜朝日，何用擾擾隨輪蹄。
面顔憔悴暗塵土，文字光彩垂虹霓。
空腸時如秋蚓叫，苦調或作寒蟬嘶。
語言雖巧身事拙，捷徑耻蹈行非迷。
我今俸祿飽餘賸，念子朝夕勤鹽齏。
舟行每欲載米送，汴水六月乾無泥。
乃知此事尚難必，何況仕路如天梯。
朝廷樂善得賢眾，臺閣俊彥聯簪犀。
朝陽鳴鳳爲時出，一枝豈惜容其棲。
古來磊落材與知，窮達有命理莫齊。
悠悠百年一瞬息，俯仰天地身醯雞。
其間得失何足校，況與鳧鶩爭稗稊。
憶在洛陽年各少，對花把酒傾玻璃。
二十年間幾人在，在者憂患多乖睽。
我今三載病不飲，眼眵不辨騧與驪。
壯心銷盡憶閑處，生計易足纔蔬畦。
優游琴酒逐漁釣，上下林壑相攀躋。
及身彊健始爲樂，莫待衰病須扶携。
行當買田清潁上，與子相伴把鋤犁。
寄聖俞
作者：歐陽修
朝代：宋

平沙漫飛雪，行旅斷浮橋。
坐覺山陂阻，空嗟音信遥。
窮陰變寒律，急節慘驚飚。
野齋雲猶積，河長冰未銷。
山陽人半在，洛社客無聊。
寄問陶彭澤，籃輿誰見邀。
寄聖俞
作者：歐陽修
朝代：宋

西陵山水天下佳，我昔謫官君所嗟。
官閑憔悴一病叟，縣古瀟灑如山家。
雪消深林自斸筍，人響空山隨摘茶。
有時携酒探幽絕，往往上下窮煙霞。
巖蓀綠縟軟可藉，野卉青紅春自華。
風餘落蕊飛面旋，日暖山鳥鳴交加。
貪追時俗翫歲月，不覺萬里留天涯。
今來寂寞西岡口，秋盡不見東籬花。
市亭插旗鬭新酒，十千得斗不可賒。
材非世用自當去，一舸聱牙揮釣車。
君能先往勿自滯，行矣春洲生荻芽。
寄西京張法曹
作者：歐陽修
朝代：宋

幕府三年客，羣居幾日親。
初分闕口路，猶見洛陽人。
垅麥晴將秀，田花晚自介。
向家行漸近，豈復倦征輪。
寄謝晏尚書二絕·其一
作者：歐陽修
朝代：宋

送盡殘春始到家，主人愛客不須嗟。
紅泥煮酒嘗青杏，猶向臨流藉落花。
寄謝晏尚書二絕·其二
作者：歐陽修
朝代：宋

爛漫殘芳不可收，歸來惆悵失春遊。
綠陰深處聞啼鳥，猶得追閑果下騮。
寄閣老劉舍人
作者：歐陽修
朝代：宋

夢寐江西未得歸，誰憐蕭颯鬢毛衰。
莓苔生壁圖書室，風雨閉門桃李時。
得酒雖能陪笑語，老年其實厭追隨。
明朝雨止花應在，又踏春泥向鳳池。
寄韓子華
作者：歐陽修
朝代：宋

人事從來無處定，世塗多故踐言難。
誰知潁水閑居士，十頃西湖一釣竿。
寄題劉著作羲叟家園效聖俞體
作者：歐陽修
朝代：宋

嘉子治新園，乃在太行谷。
山高地苦寒，當樹所宜木。
羣花媚春陽，開落一何速。
凜凜心節奇，惟應松與竹。
毋栽當暑槿，寧種深秋菊。
菊死抱枯枝，槿豔隨昏旭。
黄楊雖可愛，南土氣常燠。
未知經雪霜，果自保其綠。
顔色苟不衰，始知根性足。
此外眾草花，徒能悅凡目。
千金買姚黄，慎勿同流俗。
寄題宜城縣射亭
作者：歐陽修
朝代：宋

作邑三年事事勤，宜城風物自君新。
已能爲政留遺愛，何必栽花遺後人。
藹若芝蘭芳可襲，溫如金玉粹而純。
友朋欣慕自如此，何況斯民父母親。
寄題嵩巫亭
作者：歐陽修
朝代：宋

平地煙霄向此分，繡楣丹檻照清芬。
風簾暮捲秋空碧，剩見西山數嶺雲。
寄題景純學士藏春塢新居
作者：歐陽修
朝代：宋

清才四紀擅時名，晚卜丘林遂解纓。
欲借青春藏向此，須知白首尚多情。
水浮花出人間去，山近雲從席上生。
漫說市朝堪大隱，仙家誰信在重城。
寄題梅龍圖滑州溪園
作者：歐陽修
朝代：宋

聞說溪園景漸佳，遥知清興已無涯。
飲闌歸騎多乘月，雪後尋春自探花。
百囀黄鸝消永日，雙飛白鳥避鳴笳。
平生喜接君酬唱，不得罇前詠落霞。
寄題沙溪寶錫院
作者：歐陽修
朝代：宋

爲愛江西物物佳，作詩嘗向北人誇。
青林霜日換楓葉，白水秋風吹稻花。
釀酒烹雞留醉客，鳴機織苧徧山家。
野僧獨得無生樂，終日焚香坐結跏。
寄題洛陽致政第少卿靜居堂
作者：歐陽修
朝代：宋

洛人皆種花，花發有時闌。
君家獨種玉，種玉產琅玕。
子弟守家法，名聲聳朝端。
歲時歸拜慶，閭里亦相歡。
西臺有道氣，自少服靈丸。
春酒養眉壽，童顔如渥丹。
清談不倦客，妙思喜揮翰。
壯也已吏隱，興餘方掛冠。
臨風想高誼，懷祿愧盤桓。
寄題相州榮歸堂
作者：歐陽修
朝代：宋

白首三朝社稷臣，壺漿夾道擁如雲。
金貂爭看真丞相，竹馬猶迎舊使君。
豈止軒裳誇故里，已將鍾鼎勒元勳。
不須授簡樽前客，好學平津自有文。
寒食值雨
作者：歐陽修
朝代：宋

禁火仍風雨，客心愁復悽。
陰雲花更重，春日水平堤。
油壁逢南陌，鞦韆出綠蹊。
尋芳無厭遠，自有錦障泥。
寶劍
作者：歐陽修
朝代：宋

寶劍匣中藏，暗室夜常明。
欲知天將雨，錚爾劔有聲。
神龍本一物，氣類感則鳴。
常恐躍匣去，有時暫開𨩮。
煌煌七星文，照曜三尺冰。
此劔在人間，百妖夜收形。
姦兇與佞媚，膽破骨亦驚。
試以向星月，飛光射攙槍。
藏之武庫中，可息天下兵。
柰何狂胡兒，尚改邀金繒。
射生戶
作者：歐陽修
朝代：宋

射生戶，前日獻一豹，今日獻一狼。
豹因傷我牛，狼因食我羊。
狼豹誠爲害人物，縣官賞之縑五匹。
射生戶，持縑歸。
爲人除害固可賞，貪功趨利爾勿爲。
弦弓毒矢無妄發，恐爾不識麒麟兒。
將至淮安馬上早行學謝靈運體六韻
作者：歐陽修
朝代：宋

晴霞煦東浦，驚鳥動煙林。
曙河兼斗沒，沓嶂隱雲深。
寒雞隔樹起，曲塢留風吟。
征失倦行役，秋興感登臨。
衡皋積涂迥，江蘺香露沉。
行矣歲華晚，歸歟勞歎音。
對雪十韻
作者：歐陽修
朝代：宋

對雪無佳名，端居正杜門。
人閑見初落，風定不勝繁。
可喜輕明質，都無剪刻痕。
鋪平失池沼，飄急響窗軒。
惜不摇嘉樹，衝宜走畫轅。
寒欺白酒嫩，暖愛紫貂溫。
遠靄銷如洗，愁雲晚更屯。
兒吟雛鳳語，翁坐凍鴟蹲。
病思驚殘歲，朋歡賴酒罇。
稍晴春意動，誰與探名園。
小圃
作者：歐陽修
朝代：宋

桂樹鴛鴦起，蘭苕翡翠翔。
風高絲引絮，雨罷葉生光。
蝶粉花霑紫，蜂茸露濕黄。
愁酲與消渴，容易爲春傷。
小桃
作者：歐陽修
朝代：宋

雪裏花開人未知，摘來相顧共驚疑。
便當索酒花前醉，初見今年第一枝。
小池
作者：歐陽修
朝代：宋

深院無人鎖曲池，莓苔繞岸雨生衣。
綠萍合處蜻蜓立，紅蓼開時蛺蝶飛。
小飲坐中贈別祖擇之赴陜府
作者：歐陽修
朝代：宋

明日君當千里行，今朝始共一罇酒。
豈惟明日難重持，試思此會何嘗有。
京師九衢十二門，車馬煌煌事奔走。
花開誰得屢相過，盞到莫辭頻舉手。
驩情落寞酒量減，置我不須論老朽。
奈何公等氣方豪，雲夢正當吞八九。
擇之名聲重當世，少也多奇晚方偶。
西州政事藹風謠，右掖文章煥星斗。
待君歸日我何爲，手把鋤犂汝陰叟。
少年遊
作者：歐陽修
朝代：宋

玉壺冰瑩獸爐灰。人起繡簾開。春從一夜，六花開盡，不待剪刀催。洛陽城闕中天起，高下遍樓臺。絮亂風輕，拂鞍沾袖，歸路似章街。
少年遊
作者：歐陽修
朝代：宋

綠雲雙嚲插金翹。年紀正妖饒。漢妃束素，小蠻垂柳，都佔洛城腰。錦屏春過衣初減，香雪暖凝消。試問當筵眼波恨，滴滴為誰嬌。
山齋戲書絕句二首·其一
作者：歐陽修
朝代：宋

密脾未滿蜂採花，麥垅已深鳩喚雨。
正是山齋睡足時，不覺花間日亭午。
山齋戲書絕句二首·其二
作者：歐陽修
朝代：宋

經春老病不出門，坐見羣芳爛如雪。
正當年少惜花時，日日春風吹石裂。
崇政殿試賢良晚歸
作者：歐陽修
朝代：宋

槐柳依依禁籞長，初寒人意自凄凉。
鳳城斜日留殘照，玉闕浮雲結夜霜。
老負漁竿貪國寵，病須樽酒送年光。
歸來解带西風冷，衣袖猶霑玉案香。
崑丘臺
作者：歐陽修
朝代：宋

訪古高臺半已傾，春郊誰從綵旗行。
喜聞車馬人同樂，慣聽笙歌鳥不驚。
嵩山十二首·三醉石
作者：歐陽修
朝代：宋

拂石登古壇，曠懷聊共醉。
雲霞伴酣樂，忽在千峯外。
坐久還自醒，日落松聲起。
嵩山十二首·中峯
作者：歐陽修
朝代：宋

望望不可到，行行何屈盤。
一逕林杪出，千巖雲下看。
煙嵐半明滅，落照在峯端。
嵩山十二首·二室道
作者：歐陽修
朝代：宋

二室對岧嶢，羣峯聳崷直。
雲隨高下起，路轉參差碧。
春晚桂叢深，日下山煙白。
芝英已可茹，悠然想泉石。
嵩山十二首·公路澗
作者：歐陽修
朝代：宋

驅馬渡寒流，斷澗橫荒堡。
槎危欲欹岸，花落多依草。
擊汰翫游鯈，倒影看飛鳥。
留連愛芳社，漸下西峯照。
嵩山十二首·天池
作者：歐陽修
朝代：宋

高步登天池，靈源湛然吐。
俯窺不可見，淵默神龍護。
靜夜天籟寒，宿客疑風雨。
嵩山十二首·天門
作者：歐陽修
朝代：宋

石徑方盤紆，雙峯忽中斷。
呀豁青冥間，畜泄煙雲亂。
杉蘿試舉手，自可階天漢。
嵩山十二首·天門泉
作者：歐陽修
朝代：宋

煙霞天門深，靈泉吐巖側。
雲濕顥氣寒，石老林腴碧。
長松暫休坐，一酌煩心滌。
嵩山十二首·峻極寺
作者：歐陽修
朝代：宋

路入石門見，蒼蒼深靄間。
雲生石砌潤，木老天風寒。
客來依返照，徙倚聽山蟬。
嵩山十二首·拜馬澗
作者：歐陽修
朝代：宋

昔聞王子晉，把袂浮丘仙。
金駿於此墮，吹笙不復還。
玉蹄無迹久，澗草但荒煙。
嵩山十二首·玉女擣衣石
作者：歐陽修
朝代：宋

玉女擣仙衣，夜下青松嶺。
山深風露寒，月杵遥相應。
靈蹤杳可尋，片石秋光瑩。
嵩山十二首·玉女窗
作者：歐陽修
朝代：宋

玉女不可邀，蒼崖鬰岧直。
石乳滴空竇，仰見泬寥碧。
徙倚難久留，桂樹含春色。
嵩山十二首·自峻極中院步登太室中峯
作者：歐陽修
朝代：宋

繫馬青松陰，躡屣蒼崖路。
驚鳥動林花，空山答人語。
雲霞不可攬，直入冥冥霧。
希真堂東手種菊花十月始開
作者：歐陽修
朝代：宋

當春種花唯恐遲，我獨種菊君勿誚。
春枝滿園爛張錦，風雨須臾落顛倒。
看多易厭情不專，鬭紫誇紅隨俗好。
豁然高秋天地肅，百物衰零誰暇弔。
君看金蕊正芬敷，曉日浮霜相照耀。
煌煌正色秀可餐，藹藹清香寒愈峭。
高人避喧守幽獨，淑女靜容修窈窕。
方當摇落看轉佳，慰我寂寥何以報。
時携一罇相就飲，如得貧交論久要。
我從多難壯心衰，迹與世人殊靜躁。
種花勿種兒女花，老大安能逐年少。
席上送劉都官
作者：歐陽修
朝代：宋

都城車馬日喧喧，雖有離歌不慘顔。
豈似客亭臨野岸，暫留罇酒對青山。
天街樹綠騰歸騎，玉殿霜清綴曉班。
莫忘西亭曾醉處，月明風溜響潺潺。
常州張卿養素堂
作者：歐陽修
朝代：宋

江左衣冠世有名，幾人今復振家聲。
朝廷獨立清冰節，閭里歸來白首卿。
志在言談猶慷慨，身閑耳目益聰明。
長松野水誰爲伴，顧我堪羞戀寵榮。
幽谷晚飲
作者：歐陽修
朝代：宋

一徑入蒙密，已聞流水聲。
行穿翠篠盡，忽見青山橫。
山勢抱幽谷，谷泉含石泓。
旁生嘉樹林，上有好鳥鳴。
鳥語谷中靜，樹凉泉影清。
露蟬已嘒嘒，風溜時泠泠。
渴心不待飲，醉耳傾還醒。
嘉我二三友，偶同丘壑情。
環流席高蔭，置酒當崢嶸。
是時新雨餘，日落山更明。
山色已可愛，泉聲難久聽。
安得白玉琴，寫以朱絲繩。
幽谷泉
作者：歐陽修
朝代：宋

踏石弄泉流，尋源入幽谷。
泉傍野人家，四面深篁竹。
溉稻滿春疇，鳴渠遶茅屋。
生長飲泉甘，蔭泉栽美木。
潺湲無春冬，日夜響山曲。
自言今白首，未慣逢朱轂。
顧我應可怪，每來聽不足。
幽谷種花洗山
作者：歐陽修
朝代：宋

洗出峯巒看臘雪，栽成花木趁新年。
史君功行今將滿，誰肯同來作地仙。
庭前兩好樹
作者：歐陽修
朝代：宋

庭前兩好樹，日夕欣相對。
風霜歲苦晚，枝葉常葱翠。
午眠背清陰，露坐蔭高蓋。
東城桃李月，車馬傾闤闠。
而我不出門，依然伴憔悴。
榮華不隨時，寂寞幸相慰。
君子固有常，小人多變態。
廬山高贈同年劉中允歸南康
作者：歐陽修
朝代：宋

廬山高哉幾千仞兮，根盤幾百里，巀然屹立乎長江。
長江西來走其下，是爲揚瀾左里兮，洪濤巨浪日夕相舂撞。
雲消風止水鏡浄，泊舟登岸而遠望兮。
上摩青蒼以晻靄，下壓后土之鴻厖。
試往造乎間兮，攀緣石凳窺空谾。
千巖萬壑響松檜，懸崖巨石飛流淙。
水聲聒聒亂人耳，六月飛雪灑石矼。
仙翁釋子亦往往而逢兮，吾嘗惡其學幻而言哤。
但見丹霞翠壁遠近映樓閣，晨鍾暮鼓杳靄羅幡幢。
幽花野草不知其名兮，風吹露濕香澗谷，時有白鶴飛來雙。
幽尋遠去不可極，便欲絕世遺紛痝。
羨君買田筑室老其下，插秧盈疇兮釀酒盈缸。
欲令浮嵐暖翠千萬狀，坐卧常對乎軒窗。
君懷磊砢有至寶，世俗不辨珉與玒。
策名爲吏二十載，青衫白首困一邦。
寵榮聲利不可以苟屈兮，自非青雲白石有深趣，其氣兀硉何由降。
丈夫壯節似君少，嗟我欲說安得巨筆如長杠。
弔黄學士三首·其一
作者：歐陽修
朝代：宋

麗正讎書久，蘭臺約史成。
迎親就江水，厭直出承明。
世德無雙譽，詩豪第一評。
風流今頓盡，響像憶平生。
弔黄學士三首·其三
作者：歐陽修
朝代：宋

自古蘭衰早，因令蕙歎深。
書遺茂陵藁，病作越鄉吟。
蒿里無春色，閩山蔽夕陰。
空嗟埋玉樹，赍志永沉沉。
弔黄學士三首·其二
作者：歐陽修
朝代：宋

沈約多清瘦，文園仍病痟。
共疑天上召，更欲水邊招。
金馬人相弔，長沙物易妖。
秋風吹越樹，歸旐自飄飄。
張仲通示墨竹嗣以嘉篇豈勝飲玩聊以四韻仰酬厚貺
作者：歐陽修
朝代：宋

數竿蒼翠寫生綃，寄我公齋伴寂寥。
不待雪霜常凜凜，雖無風雨自蕭蕭。
嗟予心志俱憔悴，羨子文章騁富饒。
嗣以嘉篇誠厚貺，遠慚爲報乏瓊瑶。
彈琴效賈島體
作者：歐陽修
朝代：宋

古人不可見，古人琴可彈。
彈爲古曲聲，如與古人言。
琴聲雖可聽，琴意誰能論。
橫琴置牀頭，當午曝背眠。
夢見一丈夫，嚴嚴古衣冠。
登牀取之坐，調作南風絃。
一奏風雨來，再鼓變雲煙。
鳥獸盡嚶鳴，草木亦滋蕃。
乃知太古時，未遠可追還。
方彼夢中樂，心知口難傳。
既覺失其人，起坐涕汍瀾。
後潭遊船見岸上看者有感
作者：歐陽修
朝代：宋

喧喧誰暇聽歌謳，浪遶春潭逐綵舟。
爭得心如汝無事，明年今日更來遊。
得滕岳陽書大誇湖山之美郡署懷物甚野其意有戀著之趣作詩一百四十言爲寄且警激之
作者：歐陽修
朝代：宋

峭巘孤城倚，平湖遠浪來。
萬尋迷島嶼，百仞起樓臺。
太守凭軒處，羣賓奉笏陪。
清霜薦丹橘，積雨過黄梅。
逸思歌湘曲，遒文繼楚材。
魚貪河岫樂，雲忘帝鄉回。
遥信雙鴻下，新緘尺素裁。
因聞誇野景，自笑擁邊埃。
龍漠方多孽，旄頭久示災。
旌旗時映日，鼙鼓或驚雷。
有志皆嘗膽，何人可鑿壞。
儒生半投筆，牧豎亦輸財。
沮澤辭猶慢，蒲萄館未開。
支離莫攘臂，天子正求才。
御街行
作者：歐陽修
朝代：宋

夭非華豔輕非霧。來夜半、天明去。來如春夢不多時，去似朝雲何處。乳雞酒燕，落星沈月，紞紞城頭鼓。參差漸辨西池樹。朱閣斜欹戶。綠苔深徑少人行，苔上屐痕無數。遺香餘粉，剩衾閒枕，天把多情賦。
徽安門曉望
作者：歐陽修
朝代：宋

都門收宿霧，佳氣鬰葱葱。
曉日寒川上，青山白霧中。
樓臺萬瓦合，車馬九衢通。
恨乏登高賦，徒知京邑雄。
思二亭送光祿謝寺丞歸滁陽·其一
作者：歐陽修
朝代：宋

吾嘗思醉翁，醉翁名自我。
山林本我性，章服偶包裹。
君恩未知報，進退奚爲可。
自非因讒逐，决去焉能果。
前時永陽謫，誰與脫韁鎖。
山氣無四時，幽花常婀娜。
石泉咽然鳴，野艷笑而傞。
賓歡正諠譁，翁醉已岌峩。
我樂世所悲，眾馳予坎軻。
惟茲三二子，嗜好其同頗。
因歸謝巖石，爲我刻其左。
思二亭送光祿謝寺丞歸滁陽·其二
作者：歐陽修
朝代：宋

吾嘗思豐樂，魂夢不在身。
三年永陽謫，幽谷最來頻。
谷口兩三家，山泉爲四鄰。
但聞山泉聲，豈識山意春。
春至換羣物，花開思故人。
故人今何在，憔悴潁之濱。
人去山自綠，春歸花更新。
空令谷中叟，笑我種花勤。
思白兔雜言戲答公儀憶鶴之作
作者：歐陽修
朝代：宋

君家白鶴白雪毛，我家白兔白玉毫。
誰將贈兩翁，謂此二物皎潔勝瓊瑶。
已憐野性易馴擾，復愛仙格何孤高。
玉兔四蹄不解舞，不如雙鶴能清嘷。
低垂兩翅趁節拍，婆娑弄影誇嬌饒。
兩翁念此二物者，久不見之心甚勞。
京師少年殊好尚，意氣橫出爭雄豪。
清罇美酒不輒飲，千金爭買紅顔韶。
莫令少年聞我語，笑我乖僻遭譏嘲。
或被偷開兩家籠，縱此二物令逍遥。
兔奔滄海却入明月窟，鶴飛玉山千仞直上青松巢。
索然兩衰翁，何以慰無憀。
纖腰綠鬢既非老者事，玉山滄海一去何由招。
怨春郎
作者：歐陽修
朝代：宋

為伊家，終日悶。受盡恓惶誰問。不知不覺上心頭，悄一霎身心，頓也沒處頓。惱愁腸，成寸寸。已恁莫把人縈損。奈每每人前道著伊，空把相思淚眼和衣搵。
惜芳時·思歸樂
作者：歐陽修
朝代：宋

因倚蘭臺翠雲嚲。睡未足、雙眉尚鎖。潛身走向伊行坐。孜孜地、告他梳裹。發妝酒冷重溫過。道要飲、除非伴我。丁香嚼碎偎人睡，猶記恨、夜來些個。
惠泉亭
作者：歐陽修
朝代：宋

翠壁刻孱顔，煙霞跬步間。
使君能愛客，朝夕弄山泉。
春巖雨過春流長，置酒來聽山溜響。
鑑中樓閣俯清池，雪裏峯巒開曉幌。
須知清興無時已，酒美賓嘉自相對。
席間誰伴謝公吟，日暮多逢山簡醉。
淹留桂樹幾經春，野鳥巖花識使君。
使君今是罇前客，誰與山泉作主人。
愁牛嶺
作者：歐陽修
朝代：宋

邦人盡說畏愁牛，不獨牛愁我亦愁。
終日下山行百轉，却從山脚望山頭。
感事
作者：歐陽修
朝代：宋

故園三徑久成荒，賢路胡爲此坐妨。
病骨瘦便花蕊暖，煩心渴喜鳳團香。
號弓但灑孤臣血，憂國空餘兩鬢霜。
何日君恩憫衰朽，許從初服返耕桑。
感事四首·其一
作者：歐陽修
朝代：宋

老者覺時速，閑人知日長。
日月本無情，人心有閑忙。
努力取功名，斷碑埋路傍。
逍遥林下士，丘垅亦相望。
長生既無藥，濁酒且盈觴。
感事四首·其三
作者：歐陽修
朝代：宋

仙境不可到，誰知仙有無。
或乘九斑虬，或駕五雲車。
朝倚扶桑枝，暮遊崑崙墟。
往來幾萬里，誰復遇諸涂。
富貴不還鄉，安事富貴歟。
神仙人不見，魑魅與爲徒。
人生不免死，魂魄入幽都。
仙者得長生，又云超太虛。
等爲不在世，與鬼亦何殊。
得仙猶若此，何況不得乎。
寄謝山中人，辛勤一何愚。
感事四首·其二
作者：歐陽修
朝代：宋

空山一道士，辛苦學延齡。
一旦隨物化，反言仙已成。
開墳見空棺，謂已超青冥。
尸解如蛇蟬，換骨蛻其形。
既云須變化，何不任死生。
感事四首·其四
作者：歐陽修
朝代：宋

莫笑學仙人，山中苦岑寂。
試看青松鶴，何似朱門客。
朱門炙手熱，來者無時息。
何嘗問寒暑，豈暇謀寢食。
彊顔悅憎怨，擇語防仇敵。
眾欲苦無厭，有求期必獲。
敢辭一身勞，豈塞天下責。
風波卒然起，禍患藏不測。
神仙雖杳茫，富貴意何得。
感二子
作者：歐陽修
朝代：宋

黄河一千年一清，岐山鳴鳳不再鳴。
自從蘇梅二子死，天地寂默收雷聲。
百蟲壞戶不啟蟄，萬木逢春不發萌。
豈無百鳥解言語，喧啾終日無人聽。
二子精思極搜抉，天地鬼神無遁情。
及其放筆騁豪俊，筆下萬物生光榮。
古人謂此覷天巧，命短疑爲天公憎。
昔時李杜爭橫行，麒麟鳳凰世所驚。
二物非能致太平，須時太平然後生。
開元天寶物盛極，自此中原疲戰爭。
英雄白骨化黄土，富貴何止浮雲輕。
唯有文章爛日星，氣凌山岳常崢嶸。
賢愚自古皆共盡，突兀空留後世名。
感春雜言
作者：歐陽修
朝代：宋

鳩鳴兮屋上，雀噪兮簷間。
百鳥感春陽，有如動機關。
雄雌相呼和，日夕聒聒不得閑。
砌下兩株樹，枯條有誰攀。
春風一夜來，花葉何班班。
乃知天巧奪人力，能使枯木生紅顔。
奈何人爲萬物靈，不及草木與飛翾。
自從春來何所覺，但怪睡美不覺白日高南山。
行逢百花不著眼，豈念四氣如回環。
却思年少憶前事，雖有駔駿難追還。
奈何來日尚可樂，曾不勉彊相牽扳。
淥酒如春波，黄金爲誰慳。
人生一世中，一步百險艱。
俟河之清不可得，聯自歌此譏愚頑。
感興五首·其一
作者：歐陽修
朝代：宋

奉祠嚴祕館，攝事罄精誠。
歲晏悲木落，天寒聞鶴鳴。
念昔丘壑趣，豈知朝市情。
弱齡嬰仕宦，壯節慕功名。
多病慙厚祿，早衰歎餘生。
未知犬馬報，安得遂歸耕。
感興五首·其三
作者：歐陽修
朝代：宋

清夜雖云長，白日亦易晚。
循環百刻中，勢若丸走坂。
盈虧自相補，得失何足算。
餐霞可延年，飲酒誠自損。
未知辛苦長，孰若適意短。
二者一何偷，百年皆不免。
顔回不著述，後世存愈遠。
聖賢非虛名，惟善爲可勉。
感興五首·其二
作者：歐陽修
朝代：宋

懷祿不知慙，人雖不吾責。
貧交重意氣，握手猶感激。
煌煌腰間金，兩鬢颯已白。
有生天地間，壽考非金石。
古人報一飯，君子不苟得。
憂來自悲歌，涕淚下沾臆。
感興五首·其五
作者：歐陽修
朝代：宋

唧唧復唧唧，夜歎曉未息。
蟲聲急愈尖，病耳聞若刺。
壯士易爲老，良時難再得。
日月相隨東，天行自西北。
三者不相謀，萬古無窮極。
安知人間世，歲月忽已易。
感興五首·其四
作者：歐陽修
朝代：宋

仕宦希寸祿，庶無饑寒迫。
讀書文章，本以代耕織。
學成頗自喜，祿厚愈多責。
挾山以超海，事有非其力。
君子貴量能，無輕食人食。
慶愛寺
作者：歐陽修
朝代：宋

都人布金地，紺宇巋然存。
山氣蒸經閣，鍾聲出國門。
老杉春自綠，古壁雨先昏。
應有幽人屐，來留石蘚痕。
憶山示聖俞
作者：歐陽修
朝代：宋

吾思夷陵山，山亂不可究。
東城一堠餘，高下漸岡阜。
羣峯迤邐接，四顧無前後。
憶嘗祗吏役，鉅細悉經覯。
是時秋卉紅，嶺谷堆纈繡。
林枯松鱗皴，山老石脊瘦。
斷徑履頹崖，孤泉聽清溜。
深行得平川，古俗見耕耨。
澗荒驚麏奔，日出飛雉雊。
盤石屢欹眠，綠巖堪解綬。
幽尋歎獨往，清興思誰侑。
其西乃三峽，嶮怪愈奇富。
江如自天傾，岸立兩崖鬭。
黔巫望西屬，越嶺通南奏。
時時縣樓對，雲霧昏白晝。
荒煙下牢戍，百仞寒溪漱。
蝦蟆噴水簾，甘液勝飲酎。
亦嘗到黄牛，泊舟聽猿狖。
巉巉起絕壁，蒼翠非刻鏤。
陰巖下攢叢，岫穴忽空透。
遥岑聳孤出，可愛欣欲就。
惟思得君詩，古健寫奇秀。
今來會京師，車馬逐塵瞀。
頹冠名白髮，舉酒無蒨袖。
繁華不可慕，幽賞亦難遘。
徒爲憶山吟，耳熱助嘲詬。
憶滁州幽谷
作者：歐陽修
朝代：宋

滁南幽谷抱千峯，高下山花遠近紅。
當日辛勤皆手植，而今開落任春風。
主人不覺悲華髮，野老猶能說醉翁。
誰與援琴親寫取，夜泉聲在翠微中。
憶焦陂
作者：歐陽修
朝代：宋

焦陂荷花照水光，未到十里聞花香。
焦陂八月新酒熟，秋水魚肥鱠如玉。
清河兩岸柳鳴蟬，直到焦陂不下船。
笑向漁翁酒家保，金龜可解不須錢。
明日君恩許歸去，白頭酣詠太平年。
憶鶴呈公儀
作者：歐陽修
朝代：宋

一笑相驩樂得朋，誦君雙鶴句尤清。
高懷自喜凌雲格，俗耳誰思警露聲。
所好與時雖異趣，累心於物豈非情。
歸休約我携琴去，共看婆娑舞月明。
憶龍門
作者：歐陽修
朝代：宋

楚客有歸心，因聲道故岑。
依依動春色，藹藹望香林。
山日巖邊下，溪雲水上霠。
遥知懷洛社，應復動鄉吟。
應制賞花釣魚
作者：歐陽修
朝代：宋

絳闕晨霞照霧開，輕塵不動翠華來。
魚遊碧沼涵靈德，花馥清香薦壽杯。
夢聽鈞天聲杳默，日長化國景徘徊。
自慙擊壤音多野，帝所賡歌亦許陪。
懷嵩樓新開南軒與郡僚小飲
作者：歐陽修
朝代：宋

繞郭雲煙匝幾重，昔人曾此感懷嵩。
霜林落後山爭出，野菊開時酒正濃。
解带西風飄畫角，倚欄斜日照青松。
會須乘醉携嘉客，踏雪來看羣玉峯。
懷嵩樓晚飲示徐無黨無逸
作者：歐陽修
朝代：宋

滁山不通車，滁水不載舟。
舟車路所窮，嗟誰肯來遊。
念非吾在此，二子來何求。
不見忽三年，見之忘百憂。
問其別後學，初若繭緒抽。
縱橫漸組織，文章爛然浮。
引伸無窮極，卒斂以軻丘。
少進日如此，老退誠可羞。
弊邑亦何有，青山遶城樓。
泠泠谷中泉，吐溜彼山幽。
石醜駭溪怪，天奇瞰龍湫。
子初如可樂，久乃歎以愀。
云此譬圖畫，暫看已宜收。
荒涼草樹間，暮館城南陬。
破屋仰見星，窗風冷如鎪。
歸心中夜起，輾轉卧不周。
我爲辦酒肴，羅列蛤與蛑。
酒酣微探之，仰笑不頷頭。
曰予非此儂，又不負譴尤。
自非世不容，安事此爲囚。
幸以主人故，崎嶇幾摧輈。
一來勤已多，而況久留。
我語頓遭屈，顔慚汗交流。
川塗冰已壯，霰雪行將稠。
羨子兄弟秀，雙鴻翔高秋。
嗈嗈飛且鳴，歲暮憶南州。
飲子今日歡，重我明日愁。
來貺辱已厚，贈言媿非酬。
戲劉原甫·其一
作者：歐陽修
朝代：宋

平生志業有誰先，落筆文章海內傳。
昨日都城應紙貴，開簾却扇見新篇。
戲劉原甫·其二
作者：歐陽修
朝代：宋

仙家千載一何長，浮世空驚日月忙。
洞裏新花莫相笑，劉郎今是老劉郎。
戲書
作者：歐陽修
朝代：宋

支離多病歎衰顔，賴得羣居一笑歡。
人老思家甚年少，身閑泥酒過春寒。
來時御柳天街凍，歸去梨花禁籞殘。
纖使開門佳節晚，未妨雙鶴舞霜翰。
戲書拜呈學士三丈
作者：歐陽修
朝代：宋

淵明本嗜酒，一錢常不持。
人邀輒就飲，酩酊籃輿歸。
歸來步三徑，索寞繞東籬。
詠句把黄菊，望門逢白衣。
欣然復坐酌，獨醉卧斜暉。
戲書示黎教授
作者：歐陽修
朝代：宋

古郡誰云毫陋邦，我來仍值歲豐穰。
烏銜棗實園林熟，峰採檜花村落香。
世治人方安垅畝，興闌吾欲反耕桑。
若無潁水肥魚蟹，終老仙鄉作醉鄉。
戲石唐山隱者
作者：歐陽修
朝代：宋

石唐仙室紫雲深，潁陽真人此算心。
真人已去升寥廓，歲歲巖花自開落。
我昔曾爲洛陽客，偶賂巖前坐盤石。
四字丹書萬仞崖，神清之洞鎖樓臺。
雲深路絕無人到，鸞鶴今應待我來。
戲答仲儀口號
作者：歐陽修
朝代：宋

弊居回看如蛙穴，華宇來棲若燕身。
敢望笙歌行樂事，只憂無米過來春。
戲答元珍
作者：歐陽修
朝代：宋

春風疑不到天涯，二月山城未見花。
殘雪壓枝猶有橘，凍雷驚筍欲抽芽。
夜聞歸鴈生鄉思，病入新年感物華。
曾是洛陽花下客，野芳雖晚不須嗟。
戲答聖俞
作者：歐陽修
朝代：宋

鶴行而啄，青玉嘴，枯松脚。
兔蹲而纍，尖兩耳，攢四蹄。
往往於人家高堂浄屋曾見之，錦裝玉軸掛壁垂。
乍見拭目猶驚疑，羽毛襂褷眼睛活，若動不動如風吹。
主人矜誇百金買，云此絕筆人間奇。
畫師畫生不畫死，所得百分三二爾，豈如翫物翫其真。
凡物可愛惟精神，況此二物物之珍。
月光臨靜夜，雪色凌清晨。
二物於此時，瑩無一點纖埃塵。
不惟可醒醉翁醉，能使詩老詩思添清新。
醉翁謂詩老，子勿誚我愚。
老弄兔兒憐鶴雛，與子俱老其衰乎。
奈何反捨我，欲問東家看舞姝。
須防舞姝見客笑，白髮蒼顔君自照。
戲答聖俞持燭之句
作者：歐陽修
朝代：宋

辱君贈我言雖厚，聽我酬君意不同。
病眼自憎紅蠟燭，何人肯伴白鬚翁。
花時浪過如春夢，酒敵先甘伏下風。
惟有吟哦殊不倦，始知文字樂無窮。
戲贈
作者：歐陽修
朝代：宋

莫愁家住洛川傍，十五纖腰聞四方。
堂上金罇邀上客，門前白馬繫垂楊。
春風滿城花滿樹，落日花光爭粉光。
城頭行人莫駐馬，一曲能令君斷腸。
戲贈丁判官
作者：歐陽修
朝代：宋

西陵江口折寒梅，爭勸行人把一盃。
須信春風無遠近，維舟處處有花開。
扶溝知縣周職方錄示白鶴宮蘇才翁子美贈黄道士詩并盛作三絕見索拙句輒爲四韻奉酬
作者：歐陽修
朝代：宋

能棊好飲一道士，醉墨狂吟二謫仙。
道士不聞乘白鶴，謫仙今已揜黄泉。
古來豪傑皆如此，誰拂塵埃爲惘然。
華髮郎官才調美，更將新句續遺篇。
折刑部海棠戲贈聖俞二首·其一
作者：歐陽修
朝代：宋

摇摇牆頭花，笑笑弄顔色。
荒凉眾草間，露此紅的皪。
草木本無情，及時如自得。
青春不可恃，白日忽已昃。
繞之重吟哦，歸坐成歎息。
人生浪自苦，得酒且開釋。
不見宛陵翁，作詩頭早白。
折刑部海棠戲贈聖俞二首·其二
作者：歐陽修
朝代：宋

摇摇牆頭花，豔豔爭青娥。
朝見開尚少，暮看繁已多。
不惜花開繁，所惜時節過。
昨日枝上紅，今日隨流波。
物理固如此，去來知奈何。
達人但飲酒，壯士徒悲歌。
拒霜花
作者：歐陽修
朝代：宋

芳菲能幾時，顔色如自愛。
鮮鮮弄霜曉，裊裊含風態。
蕙蘭殞秋香，桃李媚春醉。
時節雖不同，盛衰終一致。
莫笑黄菊花，籬根守憔悴。
招許主客
作者：歐陽修
朝代：宋

欲將何物招嘉客，惟有新秋一味凉。
更掃廣庭許寬百畝，少容明月放清光。
樓頭破鑑看將滿，甕面浮蛆撥已香。
仍約多爲詩準備，共防梅老敵難當。
拜赦
作者：歐陽修
朝代：宋

拜赦古州南，山火明烈烈。
州人共喧喧，兩丱扶白髮。
丁寧天語深，曠蕩皇恩闊。
乃知天地施，幽遠無間別。
欣欣草木意，喜氣消殘雪。
採桑子
作者：歐陽修
朝代：宋

何人解賞西湖好，佳景無時。飛蓋相追。貪向花間醉玉卮。誰知閒憑闌干處，芳草斜暉。水遠煙微。一點滄洲白鷺飛。
採桑子
作者：歐陽修
朝代：宋

十年一別流光速，白首相逢。莫話衰翁。但鬥尊前語笑同。勸君滿酌君須醉，盡日從容。畫鷁牽風。即去朝天沃舜聰。
採桑子
作者：歐陽修
朝代：宋

十年前是尊前客，月白風清。憂患凋零。老去光陰速可驚。鬢華雖改心無改，試把金觥。舊曲重聽。猶是當年醉裡聲。
採桑子
作者：歐陽修
朝代：宋

天容水色西湖好，雲物俱鮮。鷗鷺閒眠。應慣尋常聽管絃。風清月白偏宜夜，一片瓊田。誰羨驂鸞。人在舟中便是仙。
採桑子
作者：歐陽修
朝代：宋

平生為愛西湖好，來擁朱輪。富貴浮雲。俯仰流年二十春。歸來恰似遼東鶴，城郭人民。觸目皆新。誰識當年舊主人。
採桑子
作者：歐陽修
朝代：宋

春深雨過西湖好，百卉爭妍。蝶亂蜂喧。晴日催花暖欲然。蘭橈畫舸悠悠去，疑是神仙。返照波間。水闊風高揚管絃。
採桑子
作者：歐陽修
朝代：宋

殘霞夕照西湖好，花塢蘋汀。十頃波平。野岸無人舟自橫。西南月上浮雲散，軒檻涼生。蓮芰香清。水面風來酒面醒。
採桑子
作者：歐陽修
朝代：宋

清明上巳西湖好，滿目繁華。爭道誰家。綠柳朱輪走鈿車。遊人日暮相將去，醒醉喧譁。路轉堤斜。直到城頭總是花。
採桑子
作者：歐陽修
朝代：宋

畫樓鍾動君休唱，往事無蹤。聚散匆匆。今日歡娛幾客同。去年綠鬢今年白，不覺衰容。明月清風。把酒何人憶謝公。
採桑子
作者：歐陽修
朝代：宋

畫船載酒西湖好，急管繁弦。玉盞催傳。穩泛平波任醉眠。行雲卻在行舟下，空水澄鮮。俯仰留連。疑是湖中別有天。
採桑子
作者：歐陽修
朝代：宋

群芳過後西湖好，狼籍殘紅。飛絮濛濛。垂柳闌干盡日風。笙歌散盡遊人去，始覺春空。垂下簾櫳。雙燕歸來細雨中。
採桑子
作者：歐陽修
朝代：宋

荷花開後西湖好，載酒來時。不用旌旗。前後紅幢綠蓋隨。畫船撐入花深處，香泛金卮。煙雨微微。一片笙歌醉裡歸。
採桑子
作者：歐陽修
朝代：宋

輕舟短棹西湖好，綠水逶迤。芳草長堤。隱隱笙歌處處隨。無風水面琉璃滑，不覺船移。微動漣漪。驚起沙禽掠岸飛。
摸魚兒
作者：歐陽修
朝代：宋

卷繡簾、梧桐秋院落，一霎雨添新綠。對小池閒立殘妝淺，向晚水紋如縠。凝遠目。恨人去寂寂，鳳枕孤難宿。倚闌不足。看燕拂風簷，蝶翻露草，兩兩長相逐。雙眉促。可惜年華婉娩，西風初弄庭菊。況伊家年少，多情未已難拘束。那堪更趁涼景，追尋甚處垂楊曲。佳期過盡，但不說歸來，多應忘了，雲屏去時祝。
擬剝啄行寄趙少師
作者：歐陽修
朝代：宋

剝剝復啄啄，柴門驚鳥雀。
故人千里駕，信士百金諾。
搢紳相趨動顔色，閭巷歡呼共嗟愕。
顧我非惟慰寂寥，於時自可警偷薄。
事國十年憂患同，酣歌幾日暫相從。
酒醒初不戒徒馭，歸思瞥起如飛鴻。
車馬閴然人已去，荷鋤去向野田中。
擬玉臺體七首·別後
作者：歐陽修
朝代：宋

連環結連带，贈君情不忘。
暫別莫言易，一夕九回腸。
擬玉臺體七首·夜夜曲
作者：歐陽修
朝代：宋

浮雲吐明月，流影玉階陰。
千里雖共照，安知夜夜心。
擬玉臺體七首·携手曲
作者：歐陽修
朝代：宋

落日堤上行，獨歌携手曲。
却憶携手人，處處春華綠。
擬玉臺體七首·欲眠
作者：歐陽修
朝代：宋

行人夜已斷，明河南陌頭。
雙璫不擬解，更欲要君留。
擬玉臺體七首·雨中歸
作者：歐陽修
朝代：宋

朝看樓上雲，日幕城南雨。
路遠香車遲，迢迢向何所。
攝事齋宮偶書
作者：歐陽修
朝代：宋

齋宮岑寂偶偷閑，猶覺閑中興未闌。
美酒清香銷晝景，冷風殘雪作春寒。
丹心未死惟憂國，白髮盈簪盍掛冠。
誰爲寄聲清潁客，此生終不負漁竿。
數詩
作者：歐陽修
朝代：宋

一室曾何埽，居閑俗慮平。
二毛經節變，青鑑不須驚。
三復磨圭戒，深防悔吝生。
四愁寧敢擬，高詠且陶情。
五鼎期君祿，無思死必烹。
六奇還自祕，海宇正休兵。
七日南山霧，彪文幸有成。
八門當鼓翼，凌厲指霄程。
九德方居位，皇猷日月明。
十朋如可問，從此卜嘉亨。
新春有感寄常夷埔
作者：歐陽修
朝代：宋

余生本羈孤，自少已非壯。
今而老且病，何用苦惆悵。
誤蒙三聖知，貪得過其量。
恩私未知報，心志已凋喪。
軒裳德不稱，徒自取譏謗。
豈若常夫子，一瓢安陋巷。
身雖草莽間，名在朝廷上。
惟余服德義，久已慕恬曠。
矧亦有吾廬，東西正相望。
不須駕柴車，自可策蔾杖。
坐驚顔鬢日摧頹，及取新春歸去來。
共載一舟浮野水，焦陂四面百花開。
新營小齋鑿地爐輒成五言三十七韻
作者：歐陽修
朝代：宋

霜降百工休，居者皆入室。
墐戶畏初寒，開爐代溫律。
規模不盈丈，廣狹足容膝。
軒窗共幽窳，竹栢助蒙密。
辛勤慚巧宦，窮賤守卑秩。
無術政奚爲，有年秋屢實。
文書少期會，租訟省鞭抶。
地僻與世踈，官閑得身佚。
荆蠻苦卑陋，氣候常壹鬰。
天日每陰翳，風飆多凜凓。
衰顔慘時晚，病骨如寒疾。
蠻牀倦晨興，籃輿厭朝出。
南山近樵採，僮僕免呵叱。
禦歲畜蹲鴟，饋客薦包橘。
霜薪吹晶熒，石鼎沸啾唧。
披方養丹砂，候節煎秋朮。
西鄰有高士，轗軻卧蓬蓽。
鶴髮善高談，鮐背更炙熨。
披裘屢相就，束縕亦時乞。
傳經伏生老，愛酒楊雄吃。
晨灰煖餘盃，夜火爆山粟。
無言兩忘形，相對或終日。
微生慕剛毅，勁强早難屈。
自從世欲牽，常恐天性失。
仰茲微官祿，養此多病質。
省躬由一言，無枉慕三黜。
因知吏隱樂，漸使欲心窒。
面壁或僧禪，倒冠聊酒逸。
螟蛉輕二豪，一馬齊萬物。
啟期爲樂三，叔夜不堪七。
負薪幸有瘳，舊學頗思述。
興亡閱今古，圖籍羅甲乙。
魯冊謹會盟，周公彖兇吉。
詳明左丘辯，馳騁馬遷筆。
金石互鏗鍧，風雲生倏忽。
豁爾一開卷，慨然時揜帙。
浮沈恣其間，適若遂聱䎲。
吾居誰云陋，所得乃非一。
五斗豈須慚，憂游歲將畢。
新開棊軒呈元珍表臣
作者：歐陽修
朝代：宋

竹樹日已滋，軒窗漸幽興。
人閑與世遠，鳥語知境靜。
春光藹欲布，山色寒尚映。
獨收萬慮心，於此一枰競。
新霜二首·其一
作者：歐陽修
朝代：宋

天雲慘慘秋陰薄，卧聽北風鳴屋角。
平明驚鳥四散飛，一夜新霜羣木落。
南山鬰鬰舊可愛，千仞巉巖如刻削。
林枯山瘦失顔色，我意豈能無寂寞。
衰顔得酒猶彊發，可醉豈須嫌酒濁。
泉傍菊花方爛漫，短日寒輝相照灼。
無情木石尚須老，有酒人生何不樂。
新霜二首·其二
作者：歐陽修
朝代：宋

荒城草樹多陰暗，日夕霜雲意濃淡。
長淮漸落見洲渚，野潦初清收瀲濪。
蘭枯蕙死誰復弔，殘菊籬根爭豔豔。
青松守節見臨危，正色凜凜不可犯。
芭蕉芰荷不足數，狼藉徒能污池檻。
時行收斂歲將窮，冰雪嚴凝從此漸。
咿呦兒女感時節，愛惜朱顔屢窺鑑。
惟有壯士獨悲歌，拂拭塵埃磨古劔。
於劉功曹家見楊直講女奴彈琵琶戲作呈聖俞
作者：歐陽修
朝代：宋

大絃聲遲小絃促，十歲嬌兒彈啄木。
啄木不啄新生枝，惟啄槎牙枯樹腹。
花繁蔽日鎖空園，樹老參天杳深谷。
不見啄木鳥，但聞啄木聲。
春風和暖百鳥語，山路磽确行人行。
啄木飛從何處來，花間葉底時丁丁。
林空山靜啄愈響，行人舉頭飛鳥驚。
嬌兒身小指撥硬，功曹廳冷絃索鳴。
繁聲急節傾四坐，爲爾飲盡黄金觥。
楊君好雅心不俗，太學官卑飯脫粟。
嬌兒兩幅青布裙，三脚木牀坐調曲。
奇書古畫不論價，盛以錦囊裝玉軸。
披圖掩卷有時倦，卧聽琵琶仰看屋。
客來呼兒旋梳洗，滿額花鈿貼黄菊。
雖然可愛眉目秀，無奈長饑頭頸縮。
宛陵詩翁勿誚渠，人生自足乃爲娛，此兒此曲翁家無。
旅思
作者：歐陽修
朝代：宋

調苦歌非樂，岐多淚始零。
羞彈長鋏劔，終戀五侯鯖。
陌草薰沙綠，江楓照岸青。
南陔動歸思，蘭葉向春馨。
日本刀歌
作者：歐陽修
朝代：宋

昆夷道遠不復通，世傳切玉誰能窮。
寶刀近出日本國，越賈得之滄海東。
魚皮裝貼香木鞘，黄白閑雜鍮與銅。
百金傳入好事手，佩服可以禳妖兇。
傳聞其國居大島，土壤沃饒風俗好。
其先徐福詐秦民，採藥淹留丱童老。
百工五種與之居，至今器玩皆精巧。
前朝貢獻屢往來，士人往往工詞藻。
徐福行時書未焚，逸書百篇今尚存。
令嚴不許傳中國，舉世無人識古文。
先王大典藏夷貊，蒼波浩蕩無通津。
令人感激坐流涕，鏽澁短刀何足云。
日長偶書
作者：歐陽修
朝代：宋

日長漸覺逍遥樂，何況終朝無事人。
安得遂爲無事者，人間萬慮不關身。
早夏鄭工部園池
作者：歐陽修
朝代：宋

夜雨殘芳盡，朝暉宿霧收。
蘭香纔馥徑，柳暗欲翻溝。
夏木繁堪結，春蹊翠已稠。
披襟楚風快，伏檻更臨流。
早春南征寄洛中諸友
作者：歐陽修
朝代：宋

楚色窮千里，行人何苦賒。
芳林逢旅鴈，候館噪山鵶。
春入河邊草，花開水上槎。
東風一罇酒，新歲獨思家。
早朝
作者：歐陽修
朝代：宋

閶闔初開瑞霧中，丹霞曉日上蒼龍。
鳴鞭響徹廓千步，佩玉聲趨戟百重。
雪後朝寒猶凜冽，柳梢春意已丰茸。
少年自結芳菲侶，老病惟添睡思濃。
早期感事
作者：歐陽修
朝代：宋

疏星牢落曉光微，殘月蒼龍闕角西。
玉勒爭門隨仗入，牙牌當殿報班齊。
羽儀雖接鴛兼鷺，野性終存鹿與麛。
笑殺汝陰常處士，十年騎馬聽朝雞。
早赴府學釋奠
作者：歐陽修
朝代：宋

羽籥興東序，春秋紀上丁。
行祠漢丞相，學禮魯諸生。
俎豆兼三代，罇罍奠兩楹。
霧中槐市暗，日出杏壇明。
昔齒公卿胃，嘗聞絃誦聲。
何須向闕里，首善本西京。
昇天檜
作者：歐陽修
朝代：宋

青牛西出關，老聃始著五千言。
白鹿去昇天，爾來忽已三千年。
當時遺迹至今在，隱起蒼檜猶依然。
惟能乘變化，所以爲神仙。
驅鸞駕鶴須臾間，飄忽不見如雲煙。
奈何此鹿起平地，更假草木相攀緣。
乃知神仙事茫昧，真僞莫究徒自傳。
雪霜不改終古色，風雨有聲當夏寒。
境清物老自可愛，何必詭怪窮根源。
明堂慶成
作者：歐陽修
朝代：宋

辰火天文次，臯門路寢閎。
奉親昭孝德，惟帝饗精誠。
禮以三年講，時因萬物成。
九筵嚴太室，六變導和聲。
象魏中天起，風雷大號行。
歡呼響山岳，流澤浹根莖。
寶墨飛雲動，金文耀日晶。
從臣才力薄，無以頌休明。
明妃小引
作者：歐陽修
朝代：宋

漢宮諸女嚴粧罷，共送明妃溝水頭。
溝上水聲來不斷，花隨水去不回流。
上馬即知無返日，不須出塞始堪愁。
明妃曲和王介甫作
作者：歐陽修
朝代：宋

胡人以鞍馬爲家，射獵爲俗。
泉甘草美無常處，鳥驚獸駭爭馳逐。
誰將漢女嫁胡兒，風沙無情貌如玉。
身行不遇中國人，馬上自作思歸曲。
推手爲琵却手琶，胡人共聽亦咨嗟。
玉顔流落死天涯，琵琶却傳來漢家。
漢宮爭按新聲譜，遺恨已深聲更苦。
纖纖女手生洞房，學得琵琶不下堂。
不識黄雲出塞路，豈知此聲能斷腸。
春寒效李長吉體
作者：歐陽修
朝代：宋

東風吹雲海天黑，饑龍凍雲雨不滴。
嗔雷隱隱愁煙白，宿露無光瑶草寂。
東皇染花滿春國，天爲花迷借春色。
呼雲鎖日恐紅蔫，幾日春陰養花魄。
悠悠遠絮縈空擲，愁思織春挽不得。
高樓去天無幾尺，遠岫參差亂屏碧。
春帖子詞 夫人閤五首 其一
作者：歐陽修
朝代：宋

太史頒時令，農家候土牛。
青林自花發，黄屋爲民憂。
春帖子詞 夫人閤五首 其三
作者：歐陽修
朝代：宋

黄金未變千絲柳，白日初遲百刻香。
聖主本無聲色惑，宮花不用妬新粧。
春帖子詞 夫人閤五首 其二
作者：歐陽修
朝代：宋

元會千官集，新春萬物同。
測圭知日永，占歲嘉時豐。
春帖子詞 夫人閤五首 其五
作者：歐陽修
朝代：宋

玉殿籤聲玉漏催，綵花金勝巧先裁。
宿雲容與朝暉麗，共喜春隨曙色來。
春帖子詞 夫人閤五首 其四
作者：歐陽修
朝代：宋

微風池沼輕澌漾，旭日樓臺瑞藹浮。
四海懽聲歌帝澤，萬家春色滿皇州。
春帖子詞 溫成皇后閤四首 其一
作者：歐陽修
朝代：宋

璅窗珠戶暖生煙，不覺新春換故年。
眾卉爭妍競時態，却尋遺跡獨依然。
春帖子詞 溫成皇后閤四首 其三
作者：歐陽修
朝代：宋

椒壁輕寒轉曉暉，珠簾不動暖風微。
可憐春色來依舊，惟有餘香散不歸。
春帖子詞 溫成皇后閤四首 其二
作者：歐陽修
朝代：宋

寶奩香歇掩鉛華，舊閤春歸老監嗟。
畫棟重來當日燕，玉欄猶發去年花。
春帖子詞 溫成皇后閤四首 其四
作者：歐陽修
朝代：宋

內助從來上所嘉，新春不忍見新花。
君王念舊憐遺族，常使無權保厥家。
春帖子詞 皇后閤五首 其一
作者：歐陽修
朝代：宋

御水冰銷綠，宮梅雪壓香。
新年賀交泰，白日漸舒長。
春帖子詞 皇后閤五首 其三
作者：歐陽修
朝代：宋

初欣綵勝迎春早，已覺雞人報漏遲。
風色結寒猶料峭，天光煦物已融怡。
春帖子詞 皇后閤五首 其二
作者：歐陽修
朝代：宋

藹藹珠簾日，溶溶碧瓦煙。
漪漣采荇水，和暖浴蠶天。
春帖子詞 皇后閤五首 其五
作者：歐陽修
朝代：宋

三辰明潤琁璣運，四氣均調玉燭光。
共喜新年獻椒酒，惟將萬壽祝君王。
春帖子詞 皇后閤五首 其四
作者：歐陽修
朝代：宋

鸎寒未報宮花發，風暖還催臘雪銷。
欲識春來自何處，先從天上斗回杓。
春帖子詞 皇帝閤六首 其一
作者：歐陽修
朝代：宋

萌牙資暖律，養育本仁心。
顧彼蒼生意，安知帝力深。
春帖子詞 皇帝閤六首 其三
作者：歐陽修
朝代：宋

氣候三陽始，勾萌萬物新。
雷聲初發號，天下已知春。
春帖子詞 皇帝閤六首 其二
作者：歐陽修
朝代：宋

陽進升君子，陰消退小人。
聖君南面治，布政法新春。
春帖子詞 皇帝閤六首 其五
作者：歐陽修
朝代：宋

朝雲藹藹弄春暉，萬木欣欣暖尚微。
造化未嘗私一物，各隨妍醜自芳菲。
春帖子詞 皇帝閤六首 其六
作者：歐陽修
朝代：宋

熙熙人物樂春臺，風送春從天上來。
玉輦經年不遊幸，上林花好莫爭開。
春帖子詞 皇帝閤六首 其四
作者：歐陽修
朝代：宋

玉琯氣來灰已動，東郊風至曉先迎。
乾坤有信如符契，草木無知但發生。
春日獨居
作者：歐陽修
朝代：宋

眾喧爭去逐春遊，獨靜誰知味最優。
雨霽日長花爛漫，春深睡美夢飄浮。
常憂任重才難了，偶得身閑樂暫偷。
因此益知爲郡趣，乞州仍擬乞山州。
春日獨遊上林院後亭見櫻桃花奉寄希深聖俞仍酬遞中見寄之什
作者：歐陽修
朝代：宋

昔日尋春地，今來感歲華。
人行已荒徑，花發半枯槎。
高榭林端出，殘陽水外斜。
聊持一罇酒，徙倚憶天涯。
春日西湖寄謝法曹歌
作者：歐陽修
朝代：宋

西湖春色歸，春水綠於染。
羣芳爛不收，東風落如糝。
參軍春思亂如雲，白髮題詩愁送春。
遥知湖上一罇酒，能憶天涯萬里人。
萬里思春尚有情，忽逢春至客心驚。
雪消門外千山綠，花發江邊二月晴。
少年把酒逢春色，今日逢春頭已白。
異鄉物態與人殊，惟有東風舊相識。
春日詞五首·其一
作者：歐陽修
朝代：宋

宮壇青陌賽牛回，玉琯東風逗曉來。
不待嶺梅傳遠信，剪刀先放綵花開。
春日詞五首·其三
作者：歐陽修
朝代：宋

紅霧初開上曉霞，共驚風色變年華。
香車遥認春雷響，庭雪先開玉樹花。
春日詞五首·其二
作者：歐陽修
朝代：宋

試粉東窗待曉迴，共尋春柳榜香臺。
不驚樹裏禽初變，共喜釵頭燕已來。
春日詞五首·其五
作者：歐陽修
朝代：宋

待曉銅荷剪蠟煤，繡簾春色犯寒來。
畫眉不待張京兆，自有新粧試落梅。
春日詞五首·其四
作者：歐陽修
朝代：宋

玉琯吹灰夜色殘，雞鳴紅日上仙盤。
初驚百舌綿蠻語，已覺東風料峭寒。
春晚同應之偶至普明寺小飲作
作者：歐陽修
朝代：宋

偶來林下逕，共酌竹間亭。
積雨添方沼，殘花點綠萍。
野陰侵席潤，芳氣襲人醒。
禽鳥休驚顧，都忘兀爾形。
春晴書事
作者：歐陽修
朝代：宋

莫笑青州太守頑，三齊人物舊安閑。
晴明風日家家柳，高下樓臺處處山。
嘉客但當傾美酒，青春終不換頹顔。
惟慙未報君恩了，昨日盧公衣錦還。
春曉
作者：歐陽修
朝代：宋

小閤回殘夢，開簾轉曉暉。
露寒風不定，花落鳥驚飛。
病渴偏思柘，朝寒怯減衣。
沈錢將謝雪，持底送春歸。
春酬長文舍人出城見示之句
作者：歐陽修
朝代：宋

春分臘雪未全銷，凜冽春寒氣尚驕。
攝事初欣迎社燕，尋芳因得過溪橋。
清浮酒蟻醅初撥，暖入鸎篁舌漸調。
興味愛君年尚少，莫嫌齋禁暫無憀。
春雪
作者：歐陽修
朝代：宋

逗曉風聲惡，褰簾雪勢斜。
應憐未歸客，故勒欲開花。
病思寒添睡，春愁夢在家。
誰能慰寂寞，惟有酒如霞。
晉祠
作者：歐陽修
朝代：宋

古城南出十里間，鳴渠夾路何潺潺。
行人望祠下馬謁，退即祠下窺水源。
地靈草木得餘潤，鬰鬰古栢含蒼煙。
并兒自古事豪俠，戰爭五代幾百年。
天開地闢真主出，猶須再駕方凱旋。
頑民盡遷高壘削，秋草自綠埋空垣。
并人昔遊晉水上，清鏡照耀涵朱顔。
晉水今入并州裏，稻花漠漠澆平田。
廢興髣髴無舊老，氣象寂寞餘山川。
惟存祖宗聖功業，干戈象舞被管絃。
我來覽登爲歎息，暫照白髮臨清泉。
鳥啼人去廟門闔，還有山月來娟娟。
晏元獻公挽辭三首·其一
作者：歐陽修
朝代：宋

接物襟懷曠，推賢品藻精。
謀猷存二府，臺閣徧諸生。
帝念宮臣舊，恩隆衮服榮。
春風綠野迥，千兩送銘旌。
晏元獻公挽辭三首·其三
作者：歐陽修
朝代：宋

富貴優游五十年，始終明哲何身全。
一時聞望朝廷重，餘事文章海外傳。
舊館池臺閑水石，悲笳風日慘山川。
解官制服門生禮，慚負君恩隔九泉。
晏元獻公挽辭三首·其二
作者：歐陽修
朝代：宋

四鎮名藩忽十春，歸來白首兩朝臣。
上心方喜親耆德，物論猶期秉國鈞。
退食圖書盈一室，開罇談笑列嘉賓。
昔人風采今人少，慟哭何由贖以身。
晏太慰西園賀雪歌
作者：歐陽修
朝代：宋

陰陽乖錯辭五行，窮冬山谷暖不冰。
一陽且出在地上，地下誰發萬物萌。
太陰當用不用事，蓋由姦將不軒虧國刑。
遂令邪風伺間隙，潛中瘟疫於疲氓。
神哉陛下至仁聖，憂勤懇禱通精誠。
聖人與天同一體，意未發口天已聽。
忽收寒威還水官，正時肅物凜以清。
寒風得勢獵獵走，瓦乾霰急落不停。
恍然天地半夜白，羣雞失曉不及鳴。
清晨拜表東上閤，鬰鬰瑞氣盈宮庭。
退朝騎馬下銀闕，馬滑不慣行瑶瓊。
晚趨賓館賀太尉，坐覺滿路流歡聲。
便開西園掃徑步，正見玉樹花凋零。
小軒却坐對山石，拂拂酒面紅煙生。
主人與國共休戚，不惟喜悅將豐登。
須憐鐵甲冷徹骨，四十餘萬屯邊兵。
晚步綠陰園遂登凝翠亭
作者：歐陽修
朝代：宋

餘春去已遠，綠水涵新塘。
漸愛樹陰密，初迎蕙風凉。
高亭可四望，繞郭青山長。
野色晚更好，嵐曛共微茫。
幽懷不可寫，雅詠同誰觴。
明月如慰我，開軒送清光。
晚泊岳陽
作者：歐陽修
朝代：宋

卧聞岳陽城裏鍾，繫舟岳陽城下樹。
正見空江明月來，雲水蒼茫失江路。
夜深江月弄清輝，水上人歌月下歸。
一闋聲長聽不盡，輕舟短楫去如飛。
晚過水北
作者：歐陽修
朝代：宋

寒川消積雪，凍浦漸通流。
日暮人歸盡，沙禽上釣舟。
晝錦堂
作者：歐陽修
朝代：宋

昔憩甘棠長舊圍，重來城郭歎人非。
隨車仍是爲霖雨，被衮何如衣錦歸。
普明院避暑
作者：歐陽修
朝代：宋

選勝避炎鬰，林泉清可佳。
拂琴驚水鳥，代麈折山花。
就簡刻筠粉，浮甌烹露芽。
歸鞍微带雨，不惜角巾斜。
景靈宮致齋
作者：歐陽修
朝代：宋

攝事衰年力不彊，誰憐岑寂卧齋坊。
青苔點點無人迹，綠葉陰陰覆砌凉。
玉宇清風來處遠，仙家白日靜中長。
却視九衢車馬客，自然顔鬢易蒼蒼。
景靈朝謁從駕還宮
作者：歐陽修
朝代：宋

琳館清晨藹瑞氛，玉旒朝罷奏詔鈞。
綠槐夾路飛黄蓋，翠輦鳴鞘向紫宸。
金闕日高猶泫露，綵旗風細不驚塵。
自慙白首追時彥，行近儲胥忝侍臣。
智蟾上人遊南岳
作者：歐陽修
朝代：宋

終日念雲壑，南歸心浩然。
青山入楚路，白水望湖田。
野渡惟浮鉢，山家少施錢。
到時春尚早，收茗綠巖前。
暇日雨後綠竹堂獨居兼簡府中諸僚
作者：歐陽修
朝代：宋

新晴竹林茂，日夕愛此君。
佳禽哢翠樹，若與幽人親。
掃徑綠苔靜，引流清派分。
開軒見遠岫，欹枕送歸雲。
桐槿漸秋意，琴觴懷友文。
浩然滄洲思，日厭京洛塵。
車騎方開府，梁王多上賓。
平時罷飛檄，行樂喜從軍。
騎省悼亡後，漳濱多病身。
南窗若可傲，方事陶潛巾。
暮春書事呈四舍人
作者：歐陽修
朝代：宋

樹陰初合苔生暈，花蕊新成蜜滿脾。
鸎燕各歸巢哺子，蛙魚共樂雨添池。
少年春物今如此，老病衰翁了不知。
飽食杜門何所事，日長偏與睡相宜。
暮春門有感
作者：歐陽修
朝代：宋

幽憂無以銷，春日靜愈長。
薰風入花骨，花枝午低昂。
往來採花蜂，清蜜未滿房。
春事已爛漫，落英漸飄揚。
蛺蝶無所爲，飛飛助其忙。
啼鳥亦屢變，新音巧調篁。
遊絲最無事，百尺拖晴光。
天工施造化，萬物感春陽。
我獨不知春，久病卧空堂。
時節去莫挽，浩歌自成傷。
曉發齊州道中二首·其一
作者：歐陽修
朝代：宋

東州幾日倦征軒，千騎驂驔白草原。
鴈入寒雲驚曉角，雞鳴蒼海浴朝暾。
國恩未報身先老，客思無憀歲已昏。
誰得平時爲郡樂，自憐痟渴馬文園。
曉發齊州道中二首·其二
作者：歐陽修
朝代：宋

歲晚勞征役，三齊舊富閑。
人行桑下路，日上海邊山。
軒冕非吾志，風霜犯客顔。
惟應思潁夢，先過穆陵關。
曉詠
作者：歐陽修
朝代：宋

簾外星辰逐斗移，紫河聲轉下雲西。
九雛烏起城將曙，百尺樓高月易低。
露裛蘭苕惟有淚，秋荒桃李不成蹊。
西堂吟思無人助，草滿池塘夢自迷。
書宜城修水渠記後奉呈朱寺丞
作者：歐陽修
朝代：宋

因民之利無難爲，使民以說民忘疲。
樂哉朱君鄣靈堤，導鄢及蠻興眾陂。
古渠廢久人莫知，朱君三月而復之。
沃土如膏瘠土肥，百里歲歲無兇菑。
鄢蠻之水流不止，襄人思君無時已。
書懷
作者：歐陽修
朝代：宋

齒牙零落鬢毛踈，潁水多年已結廬。
解組便爲閑處士，新花莫笑病尚書。
青衫仕至千鍾錄，白首歸乘一鹿車。
況有西鄰隱君子，輕蓑短笠伴春鋤。
書懷感事寄梅聖俞
作者：歐陽修
朝代：宋

相別始一歲，幽憂有百端。
乃知一世中，少樂多悲患。
每憶少年日，未知人事艱。
顛狂無所閡，落魄去羈牽。
三月入洛陽，春深花未殘。
龍門翠鬰鬰，伊水清潺潺。
逢君伊水畔，一見已開顔。
不暇謁大尹，相携步香山。
自茲愜所適，便若投山猿。
幕府足文士，相公方好賢。
希深好風骨，迥出風塵間。
師魯心磊落，高談羲與軒。
子漸口若訥，誦書坐千言。
彥國善飲酒，百盞顔未丹。
幾道事閑遠，風流如謝安。
子聰作參軍，常跨破虎韉。
子野乃禿翁，戲弄時脫冠。
次公才曠奇，王霸馳筆端。
聖俞善吟哦，共嘲爲閬仙。
惟予號達老，醉必如張顛。
洛陽古郡邑，萬戶美風煙。
荒凉見宮闕，表裏壯河山。
相將日無事，上馬若鴻翩。
出門盡垂柳，信步即名園。
嫩籜筠粉暗，淥池萍錦翻。
殘花落酒面，飛絮拂歸鞍。
尋盡水與竹，忽去嵩峯巔。
青蒼緣萬仞，杳藹望三川。
花草窺澗竇，崎嶇尋石泉。
君吟倚樹立，我醉欹雲眠。
子聰疑日近，謂若手可攀。
共題三醉石，留在八仙壇。
水雲心已倦，歸坐正盃盤。
飛瓊始十八，妖妙猶雙環。
寒篁暖鳳嘴，銀甲調鴈絃。
自製白雲曲，始送黄金船。
珠簾捲明月，夜氣如春煙。
燈花弄粉色，酒紅生臉蓮。
東堂榴花好，點綴裙腰鮮。
插花雲髻上，展簟綠陰前。
樂事不可極，酣歌變爲歎。
詔書走東下，丞相忽南遷。
送之伊水頭，相顧淚潸潸。
臘月相公去，君隨赴春官。
送君白馬寺，獨入東上門。
故府誰同在，新年獨未還。
當時作此語，聞者已依然。
書王元之畫像側
作者：歐陽修
朝代：宋

偶然來繼前賢迹，信矣皆如昔日言。
諸縣豐登少公事，一家飽暖荷君恩。
想公風采常如在，顧我文章不足論。
名姓已光青史上，壁間容貌任塵昏。
書素屏
作者：歐陽修
朝代：宋

我行三千里，何物與我親。
念此尺素屏，曾不離我身。
曠野多黄沙，當午白日昏。
風力若牛弩，飛砂還射人。
暮投山椒館，休此車馬勤。
開屏置牀頭，輾轉夜向晨。
卧聽穹廬外，北風驅雪雲。
勿愁明日雪，且擁狐貂溫。
君命固有嚴，羈旅誠苦辛。
但苟一夕安，其餘非所云。
會峰亭
作者：歐陽修
朝代：宋

山勢百里見，新亭壓其巔。
羣峯漸靡迤，高下相綿聯。
下窺疑無地，杳藹但蒼煙。
是時新雨餘，眾壑鳴春泉。
林籟靜更響，山光晚逾鮮。
巖花爲誰開，春去夏猶妍。
野鳥窺我醉，谿雲留我眠。
日暮山風來，吹我還醒然。
醉醒各任物，雲鳥徒留連。
會老堂
作者：歐陽修
朝代：宋

古來交道愧難終，此會今時豈易逢。
出處三朝俱白首，凋零萬木見青松。
公能不遠來千里，我病猶堪釂一鍾。
已勝山陰空興盡，且留歸駕爲從容。
會飲聖俞家有作兼呈原父景仁聖從
作者：歐陽修
朝代：宋

憶昨九日訪君時，正見階前兩叢菊。
愛之欲繞行百匝，庭下不能容我足。
折花却坐時嗅之，已醉還家手猶馥。
今朝我復到君家，兩菊階前猶對束。
枯莖槁葉苦風霜，無復滿叢金間綠。
京師誰家不種花，碧砌朱欄敞華屋。
奈何來對兩枯株，共坐窮簷何局促。
詩翁文字發天葩，豈比青紅凡草木。
凡草開花數日間，天葩無根長在目。
遂令我每飲君家，不覺長缾卧牆曲。
坐中年少皆賢豪，莫怪我今雙鬢禿。
須知朱顔不可恃，有酒當歡且相屬。
月
作者：歐陽修
朝代：宋

天高月影浸長江，江闊風微水面涼。
天水相連爲一色，更無纖靄隔清光。
月夕
作者：歐陽修
朝代：宋

月氣初升海，屏光半隱扉。
寒消覺春盡，漏永送籌稀。
蘭燭風驚燼，煙簾霧濕衣。
清羸急寬带，頻減故時圍。
有贈余以端谿綠石枕與蘄州竹簟皆佳物也余既喜睡而得此二者不勝其樂奉呈原父舍人聖俞直講
作者：歐陽修
朝代：宋

端谿琢出缺月樣，蘄州織成雙水紋。
呼兒置枕展方簟，赤日正午天無雲。
黄琉璃光綠玉潤，瑩浄冷滑無埃塵。
憶昨開封暫陳力，屢乞殘骸避煩劇。
聖君哀憐大臣閔，察見衰病非虛飾。
猶蒙不使如罪去，特許遷官還舊職。
選材臨事不堪用，見利無慙惟苟得。
一從僦舍居城南，官不坐曹門少客。
自然唯與睡相宜，以懶遭閑何愜適。
從來羸茶苦疲困，況此煩羣正炎赫。
少壯喘息人莫聽，中年鼻鼾尤惡聲。
癡兒掩耳謂雷作，竈婦驚窺疑釜鳴。
蒼蠅蠛蠓任緣撲，蠹書懶架拋縱橫。
神昏氣燭一如此，言語思慮何由清。
嘗聞李白好飲酒，欲與鐺杓同生死。
我今好睡又過之，身與二物爲三爾。
江西得請在旦暮，收拾歸裝從此始。
終當卷簟携枕去，筑室買田清潁尾。
有馬示徐無黨
作者：歐陽修
朝代：宋

吾有千里馬，毛骨何蕭森。
疾馳如奔風，白日無留陰。
除驅當大道，步驟中五音。
馬雖有四足，遲速在吾心。
六轡應吾手，調和如瑟琴。
東西與南北，高下山與林。
惟意所欲適，九州可周尋。
至哉人與馬，兩樂不相侵。
伯樂識其外，徒知價千金。
王良得其性，此術固已深。
良馬須善馭，吾言可爲箴。
望州坡
作者：歐陽修
朝代：宋

聞說夷陵人爲愁，共言遷客不堪遊。
崎嶇幾日山行倦，却喜坡頭見峽州。
望江南·憶江南
作者：歐陽修
朝代：宋

江南柳，花柳兩相柔。花片落時粘酒盞，柳條低處拂人頭。各自是風流。江南月，如鏡復如鉤。似鏡不侵紅粉面，似鉤不掛畫簾頭。長是照離愁。
望江南·憶江南
作者：歐陽修
朝代：宋

江南柳，葉小未成陰。人為絲輕那忍折，鶯嫌枝嫩不勝吟。留著待春深。十四五，閒抱琵琶尋。階上簸錢階下走，恁時相見早留心。何況到如今。
望江南·憶江南
作者：歐陽修
朝代：宋

江南蝶，斜日一雙雙。身似何郎全傅粉，心如韓壽愛偷香。天賦與輕狂。微雨後，薄翅膩煙光。才伴遊蜂來小院，又隨飛絮過東牆。長是為花忙。
朝中措
作者：歐陽修
朝代：宋

平山闌檻倚晴空。山色有無中。手種堂前垂柳，別來幾度春風。文章太守，揮毫萬字，一飲千鍾。行樂直須年少，尊前看取衰翁。
木芙蓉
作者：歐陽修
朝代：宋

種處雪消春始動，開時霜落鴈初過。
誰栽金菊叢相近，織出新番蜀錦窠。
朱家曲
作者：歐陽修
朝代：宋

行人傍衰柳，路向古河窮。
桑柘田疇美，漁商市井通。
薪歌晚入浦，舟子夜乘風。
旅舍孤煙外，天京王氣中。
山川許國近，風俗楚鄉同。
宿客雞鳴起，驅車猶更東。
李留後家聞箏坐上作
作者：歐陽修
朝代：宋

不聽哀箏二十年，忽逢纖指弄鳴絃。
緜蠻巧囀花間舌，嗚咽交流冰下泉。
常謂此聲今已絕，問渠從小自誰傳。
樽前笑我聞彈罷，白髮蕭然涕泫然。
東閤雨中
作者：歐陽修
朝代：宋

直閤時偷暇，幽懷坐獨哦。
綠苔人迹少，黄葉雨聲多。
雲結愁陰重，風傳禁漏過。
瑶圖新嗣聖，玉塞久包戈。
相府文書簡，豐年氣候和。
還將鳳池句，聊雜野人歌。
東齋對雪有懷
作者：歐陽修
朝代：宋

東齋坐客飲方豪，誰報風簾雪已飄。
貪聽罇前歌裊裊，不聞窗外響蕭蕭。
已憐殘臘催梅蕊，更約新春探柳條。
共憶瀛洲人獨直，神仙清景正寥寥。
松門
作者：歐陽修
朝代：宋

島嶼松門數里長，懸崖對起碧峯雙。
可憐勝境當窮塞，翻使留人戀此邦。
亂石驚灘喧醉枕，淺沙明月入船窗。
因遊始覺南來遠，行盡荆江見蜀江。
柳
作者：歐陽修
朝代：宋

綠樹低昂不自持，河橋風雨弄春絲。
殘黄淺約眉雙歛，欲舞先誇手小垂。
快馬折鞭催遠道，落梅橫笛共餘悲。
長亭送客兼迎雨，費盡春條贈別離。
柳
作者：歐陽修
朝代：宋

雨闊堤長走畫轅，絮兼梨雪墮春煙。
東風苑外千絲老，猶伴吳蠶盡日眠。
柴舍人金霞閣
作者：歐陽修
朝代：宋

簷前洛陽道，下聽走轅聲。
樹蔭春城綠，山明雪野晴。
雲藏天外闕，日落柳間營。
緩步應多樂，壺歌詠太平。
桐花
作者：歐陽修
朝代：宋

猗猗井上桐，花葉何蓑蓑。
下蔭百尺泉，上聳陵雲材。
翠色洗朝露，清陰午當階。
幽蟬自嘒嘒，鳴鳥何喈喈。
日出花照耀，飛香動浮埃。
今朝一雨過，狼籍黏青苔。
斯桐乃誰樹，意若銘吾齋。
常聞漢道隆，上下相和諧。
選吏擇孝廉，視民嬰與孩。
政聲如九韶，百物絕妖災。
優優潁川守，能致鳳凰來。
到此幾千載，丹山自崔嵬。
聖君勤治理，百郡列賢才。
嗟爾不自勉，鳳凰其來哉。
梁州令
作者：歐陽修
朝代：宋

紅杏牆頭樹。紫萼香心初吐。新年花發舊時枝，徘徊千繞，獨共東風語。陽臺一夢如雲雨。為問今何處。離情別恨多少，條條結向垂楊縷。此事難分付。初心本誰先許。竊香解佩兩沈沈，知他而今，記得當初否。誰教薄倖輕相誤。不通道、相思苦。如今卻恁空追悔，元來也會憶人去。
梅聖俞寄銀杏
作者：歐陽修
朝代：宋

鵝毛贈千里，所重以其人。
鴨脚雖百箇，得之誠可珍。
問予得之誰，詩老遠且貧。
霜野摘林實，京師寄時新。
封包雖甚微，採掇皆躬親。
物賤以人貴，人賢棄而淪。
開緘重嗟惜，詩以報慇懃。
棖子
作者：歐陽修
朝代：宋

嘉樹團團俯可攀，壓枝秋實漸斕斑。
朱欄碧瓦清霜曉，粲粲繁星綠葉間。
楚澤
作者：歐陽修
朝代：宋

宿莽湘纍怨，幽蘭楚俗謠。
紫屏空自老，翠被豈能招。
欲就蒼梧訴，愁迷灃浦遥。
哀猿羌晝晦，悲鴂眾芳凋。
紅壁丹砂板，瓊鈎翡翠翹。
如何搴香杜，江上獨無憀。
榴花
作者：歐陽修
朝代：宋

絮亂絲繁不自持，蜂黄蝶紫燕參差。
榴花最恨來時晚，惆悵春期獨後期。
樂哉襄陽人送劉太尉從廣赴襄陽
作者：歐陽修
朝代：宋

嗟爾樂哉襄陽人，萬屋連甍清漢濱。
語言輕清微带秦，南通交廣西峨岷。
羅縠纖麗藥物珍，枇杷甘橘薦清罇。
磊落金盤爛璘璘，槎頭縮項昔所聞。
黄橙擣齏香復辛，春雷動地竹走根。
錦苞玉筍味爭新，鳳林花發南山春。
掩映谷口藏山門，樓臺金碧瓦鱗鱗。
峴首高亭倚浮雲，漢水如天瀉沄沄。
斜陽返照白鳥羣，兩岸桑柘雜耕耘。
文王遺化已寂寞，千載誰復思其仁。
荆州漢魏以來重，古今相望多名臣。
嗟爾樂哉襄陽人，道扶白髮抱幼孫。
遠迎劉侯朱兩輪，劉侯年少氣甚淳。
詩書學問若寒士，罇俎談笑多嘉賓。
往時邢洺有善政，至今遺愛留其民。
誰能持我詩以往，爲我先賀襄陽人。
樂郊詩
作者：歐陽修
朝代：宋

樂郊何所樂，所樂從公遊。
三日公不出，其民蹙然愁。
一聞車馬音，從者如雲浮。
吾問鄆之人，無乃失業不。
云惟安其業，然後樂其休。
樂郊何所有，胡不考公詩。
有山在其東，有水出逶夷。
有臺以臨望，有沼以游嬉。
俯仰迷上下，朱欄映清池。
草木非一種，青紅隨四時。
其餘雖瑣屑，處置各有宜。
樂郊何以名，吾爲本其意。
自古賢哲人，所存非一世。
當時偶然迹，來者因不廢。
鄆非公久留，公去民孰賴。
此亭公所登，此樹公所憩。
俾民百年思，豈取一日醉。
樓頭
作者：歐陽修
朝代：宋

百尺樓頭萬疊山，楚江南望隔晴煙。
雲藏白道天垂幕，簾捲黄昏月上弦。
桑落蒲城催熟酒，柳衰章陌感凋年。
髮光如葆寧禁恨，不待爲郎已颯然。
樵者
作者：歐陽修
朝代：宋

雲際依依認舊林，斷崖荒磴路難尋。
西山望見朝來雨，南澗歸時渡處深。
橄欖
作者：歐陽修
朝代：宋

五行居四時，維火盛南訛。
炎焦陵木氣，橄欖得之多。
酸苦不相入，初爭久方和。
霜苞入中州，萬里來江波。
幸登君子席，得與眾果羅。
中州眾果佳，珠圓玉光瑳。
媿茲微陋質，以遠不見訶。
餳飴兒女甜，遺味久則那。
良藥不甘口，厥功見沉痾。
忠言初厭之，事至悔若何。
世已無採詩，詩成爲君哦。
欒城遇風效韓孟聯句體
作者：歐陽修
朝代：宋

歲暮氛霾惡，冬餘氣候爭。
吹噓回暖律，號令發新正。
遠響來猶漸，狂奔勢益橫。
頹城鏖戰鼓，掠野過陰兵。
掃蕩無餘靄，顛摧鮮立莖。
五山摇岌嶪，九鼎沸煎烹。
玉石焚岡裂，波濤卷海傾。
遥聽午合市，爭呼夜驚營。
慘極雲無色，陰窮火自生。
電鞭時砉劃，雷軸助喧轟。
孔竅千聲出，陰幽百怪呈。
狐妖憑莽蒼，鬼焰走青熒。
奮怒神增悚，中休耳暫清。
胡兵占月暈，江客候鼉鳴。
飄葉千艘失，飛空萬瓦輕。
獵豪添馬健，舶穩想帆征。
畏壓頻移席，陰祈屢整纓。
凍消初醒蟄，枯活欲抽萌。
病體愁山館，春寒賴酒鐺。
雞號天地白，登垅看晴明。
次韻再作
作者：歐陽修
朝代：宋

吾年向老世味薄，所好未衰惟飲茶。
建谿苦遠雖不到，自少嘗見閩人誇。
每嗤江浙凡茗草，叢生狼藉惟藏蛇。
豈如含膏入香作金餅，蜿蜒兩龍戲以呀。
其餘品第亦奇絕，愈小愈精皆露芽。
泛之白花如粉乳，乍見紫面生光華。
手持心愛不欲碾，有類弄印幾成窊。
論功可以療百疾，輕身久服勝胡麻。
我謂斯言頗過矣，其實最能祛睡邪。
茶官貢餘偶分寄，地遠物新來意嘉。
新烹屢酌不知厭，自謂此樂真無涯。
未言久食成手顫，已覺疾饑生眼花。
客遭水厄疲捧椀，口吻無異蝕月蟇。
僮奴傍視疑復笑，嗜好乖僻誠堪嗟。
更蒙酬句怪可駭，兒曹助噪聲哇哇。
武陵春
作者：歐陽修
朝代：宋

寶幄華燈相見夜，妝臉小桃紅。斗帳香檀翡翠籠。攜手恨匆匆。金泥雙結同心帶，留與記情濃。卻望行雲十二峰。腸斷月斜鍾。
歲晚書事
作者：歐陽修
朝代：宋

一麾新命古三齊，白首滄洲願已違。
軒冕從來爲外物，山川信美獨思歸。
長天極目無飛鳥，積雪生光射落暉。
臘候已窮春俗動，勸耕猶得覽郊圻。
歲暮書事
作者：歐陽修
朝代：宋

東州負海圻，風物老依依。
歲熟鵶聲樂，天寒鴈過稀。
跨鞍驚髀骨，數带減腰圍。
却羨常夫子，終年獨掩扉。
歸田四時樂春夏二首·其一
作者：歐陽修
朝代：宋

春風二月三月時，農夫在田居者稀。
新陽晴暖動膏脈，野水泛灧生光輝。
鳴鳩聒聒屋上啄，布穀翩翩桑下飛。
碧山遠映丹杏發，青草暖眠黄犢肥。
田家此樂知者誰，吾獨知之胡不歸。
吾已買田清潁上，更欲臨流作釣磯。
歸田四時樂春夏二首·其二
作者：歐陽修
朝代：宋

南風原頭吹百草，草木叢深茅舍小。
麥穗初齊稚子嬌，桑葉正肥蠶食飽。
老翁但喜歲年熟，餉婦安知時節好。
野棠棃密啼晚鶯，海石榴紅囀山鳥。
田家此樂知者誰，我獨知之歸不早。
乞身當及彊健時，顧我蹉跎已衰老。
歸鴈亭
作者：歐陽修
朝代：宋

荒蹊臘雪春尚埋，我初獨與徐生來。
城高樹古禽鳥野，聲響格磔寒毰毸。
頹垣敗屋巍然在，略可遠眺臨傾臺。
高株唯有柳數十，夾路對立初誰栽。
漸誅榛莽辨草樹，頗有桃李當牆隈。
欣然便擬趁時節，斤鋤日夕勞耘培。
新年風色日漸好，晴天仰見鴈已回。
枯根老脈凍不發，遶之百匝空徘徊。
頑姿野態煩造化，勾芒不肯先煦吹。
酒酣幾欲揈大鼓，驚起龍蟄驅春雷。
偶然不到才數日，顔色一變由誰催。
翠芽紅粒迸條出，纖趺嫩萼如剪裁。
卧槎燒枿亦强發，老朽不避眾艷咍。
姹然山杏開最早，其餘紅白各自媒。
初開盛發與零落，皆有意思牽人懷。
眾芳勿使一時發，當令一落續一開。
畢春應須酒萬斛，與子共醉三千盃。
殘臘
作者：歐陽修
朝代：宋

臘雪初銷上古臺，桑郊向日綵旗開。
山橫南陌城中見，春逐東風海上來。
老去每驚新歲換，病多能使壯心摧。
自嗟空有東陽瘦，覽物慙無八詠才。
毬場看山
作者：歐陽修
朝代：宋

爲愛南山紫翠峯，偶來仍值雪初融。
自嫌前引朱衣吏，不稱閑行白髮翁。
向老光陰雙轉轂，此身天地一飄蓬。
何時粗報君恩了，去逐冥冥物外鴻。
水磨亭子
作者：歐陽修
朝代：宋

多病山齋厭鬰蒸，經時久不到東城。
新荷出水雙飛鷺，喬木成陰百囀鸎。
載酒未妨佳客醉，憑高仍見老農耕。
史君自有林泉趣，不用絲篁亂水聲。
水谷夜行寄子美聖俞
作者：歐陽修
朝代：宋

寒雞號荒林，山壁月倒掛。
披衣起視夜，攬轡念行邁。
我來夏云初，素節今已屆。
高河瀉長空，勢落九州外。
微風動涼襟，曉氣清餘睡。
緬懷京師友，文酒邈高會。
其問蘇與梅，二字可畏愛。
篇章富縱橫，聲價相磨蓋。
子美氣尤雄，萬竅號一噫。
有時肆顛狂，醉墨灑霶霈。
譬如千里馬，已發不可殺。
盈前盡珠璣，一一難柬汰。
梅翁事清切，石齒漱寒瀨。
作詩三十年，視我猶後輩。
文詞愈清新，心意雖老大。
譬如妖韶女，老自有餘態。
近詩尤古硬，咀嚼苦難嘬。
初如食橄欖，真味久愈在。
蘇豪以氣轢，舉世徒驚駭。
梅窮獨我知，古貨今難賣。
二子雙鳳凰，百鳥之嘉瑞。
雲煙一翱翔，羽翮一摧鎩。
安得相從遊，終日鳴噦噦。
問胡苦思之，對酒把新蟹。
永州萬石亭
作者：歐陽修
朝代：宋

天於生子厚，稟予獨艱哉。
超凌驟拔擢，過盛輒傷摧。
苦其危慮心，常使鳴聲哀。
投以空曠地，縱橫放天才。
山窮與水險，下上極沿洄。
故其於文章，出語多崔嵬。
人迹所罕到，遺蹤久荒頹。
王君好奇士，後二百年來。
翦薙發幽薈，搜尋得瓊瑰。
咸物不自貴，因人乃爲材。
惟知古可慕，豈免今所咍。
我亦奇子厚，開編每徘徊。
作詩示同好，爲我銘山隈。
永昭陵挽詞三首·其一
作者：歐陽修
朝代：宋

與子雖天意，知人昔帝難。
一言謀早定，九鼎勢先安。
大舜仁由性，成湯治以寬。
孤臣恩未報，清血但汍瀾。
永昭陵挽詞三首·其三
作者：歐陽修
朝代：宋

行殿沉沉畫翣重，凄凉挽鐸出深宮。
攀號不悟龍胡遠，侍從猶穿豹尾中。
日薄山川長起霧，天寒松栢自生風。
斯民四十年涵煦，耕鑿安知荷帝功。
永昭陵挽詞三首·其二
作者：歐陽修
朝代：宋

干戈不用臻無事，朝野多歡樂有年。
便坐看揮飛白筆，侍臣新和栢梁篇。
衣冠忽見藏原廟，簫鼓愁聞向洛川。
寂寞秋風羣玉殿，還同恍惚夢鈞天。
永陽大雪
作者：歐陽修
朝代：宋

清流關前一尺雪，鳥飛不度人行絕。
冰連谿谷麋鹿死，風勁野田桑柘折。
江淮卑濕殊北地，歲不苦寒常疫癘。
老農自言身七十，曾見此雪纔三四。
新陽漸動愛日輝，微和習習東風吹。
一尺雪，幾尺泥，泥深麥苗春始肥。
老農爾豈知帝力，聽我歌此豐年詩。
汝癭答仲儀
作者：歐陽修
朝代：宋

君嗟汝癭多，誰謂汝土惡。
汝癭雖云苦，汝民居自樂。
鄉閭同飲食，男女相媒妁。
習俗不爲嫌，譏嘲豈知怍。
汝山西南險，平地猶磽确。
汝樹生擁腫，根株浸溪壑。
山川固已然，風氣宜其濁。
接境化襄鄧，餘風被伊雒。
思予昔曾遊，所見可驚愕。
喔喔聞語笑，纍纍滿城郭。
傴婦懸甕盎，嬌嬰包卵鷇。
無由辨肩頸，有類龜縮殼。
噫人稟最靈，反不如鳧鶴。
駢枝雖形累，小小固可略。
癰瘍暫畜聚，決潰終當涸。
贅疣附支體，幸或不爲虐。
未若此巍然，所生非所託。
咽喉繫性命，鍼石難砭削。
農皇古神聖，爲世名百藥。
豈不有方書，頑然莫銷鑠。
溫湯汝靈泉，亦不能湔瀹。
君官雖謫居，政可瘳民瘼。
奈何不哀憐，而反恣訶謔。
文辭騁新工，醜怪極名貌。
汝士雖多奇，汝女少纖弱。
翻愁太守宴，誰與唱清角。
乖離南北殊，魂夢山陂邈。
握手未知期，寄詩聊一噱。
江上彈琴
作者：歐陽修
朝代：宋

江水深無聲，江雲夜不明。
抱琴舟上彈，棲鳥林中驚。
遊魚爲跳躍，山風助清泠。
境寂聽愈真，絃舒心已平。
用茲有道器，寄此無景情。
經緯文章合，諧和雌雄鳴。
颯颯驟風雨，隆隆隱雷霆。
無射變凜冽，黄鍾催發生。
詠歌文王雅，怨刺離騷經。
二典意澹薄，三盤語丁寧。
琴聲雖可狀，琴意誰可聽。
江行贈鴈
作者：歐陽修
朝代：宋

雲間征鴈水間棲，矰繳方多羽翼微。
歲晚江湖同是客，莫辭伴我更南飛。
河南王慰西齋
作者：歐陽修
朝代：宋

寒齋日蕭索，天外敞簷楹。
竹雪晴猶覆，山窗夜自明。
禽歸窺野客，雲去入重城。
欲就陶潛飲，應須載酒行。
洗兒歌
作者：歐陽修
朝代：宋

月暈王色如虹蜺，深山猛虎夜生兒。
虎兒可愛光陸離，開眼已有百步威。
詩翁雖老神骨秀，想見嬌嬰目與眉。
木星之精爲紫氣，照山生玉水生犀。
兒翁不比他兒翁，三十年名天下知。
材高位下眾所惜，天與此兒聊慰之。
翁家洗兒眾人喜，不惜金錢散閭里。
宛陵他日見高門，車馬煌煌梅氏子。
洛陽春·一落縈
作者：歐陽修
朝代：宋

紅紗未曉黃鸝語。蕙爐銷蘭炷。錦屏羅幕護春寒，昨夜三更雨。繡簾閒倚吹輕絮。斂眉山無緒。看花拭淚向歸鴻，問來處、逢郎否。
洛陽牡丹圖
作者：歐陽修
朝代：宋

洛陽地脈花最宜，牡丹尤爲天下奇。
我昔所記數十種，於今十年半忘之。
開圖若見故人面，其間數種昔未窺。
客言近歲花特異，往往變出呈新枝。
洛人驚誇立名字，買種不復論家貲。
比新較舊難優劣，爭先擅價各一時。
當時絕品可數者，魏紅窈窕姚黄妃。
壽安細葉開尚少，朱砂玉版人未知。
傳聞千葉昔未有，只從左紫名初馳。
四十年間花百變，最後最好潛溪緋。
今花雖新我未識，未信與舊誰妍媸。
當時所見已云絕，豈有更好此可疑。
古稱天下無正色，但恐世好隨時移。
鞓紅鶴翎豈不美，斂色如避新來姬。
何況遠說蘇與賀，有類異世誇嬙施。
造化無情宜一槩，偏此著意何其私。
又疑人心愈巧僞，天欲鬭巧窮精微。
不然元化朴散久，豈特近歲尤澆漓。
爭新鬭麗若不已，更後百載知何爲。
但應新花日愈好，惟有我老年年衰。
洞仙歌令·洞仙歌
作者：歐陽修
朝代：宋

情知須病，奈自家先肯。天甚教伊恁端正。憶年時、蘭棹獨倚春風，相憐處、月影花光相映。別來憑誰訴，空寄香箋，擬問前歡甚時更。後約與新期，易失難尋，空腸斷、損風流心性。除只把、芳尊強開顏，奈酒到愁腸，醉了還醒。
洞仙歌令·洞仙歌
作者：歐陽修
朝代：宋

樓前亂草，是離人方寸。倚遍闌干意無盡。羅巾掩，宿粉殘眉、香未減，人與天涯共遠。香閨知人否，長是厭厭，擬寫相思寄歸信。未寫了，淚成行、早滿香箋。相思字、一時滴損。便直饒、伊家總無情，也拼了一生，為伊成病。
洞天春
作者：歐陽修
朝代：宋

鶯啼綠樹聲早。檻外殘紅未掃。露點真珠遍芳草。正簾幃清曉。鞦韆宅院悄悄。又是清明過了。燕蝶輕狂，柳絲撩亂，春心多少。
浣溪沙
作者：歐陽修
朝代：宋

十載相逢酒一卮。故人才見便開眉。老來遊舊更同誰。浮世歌歡真易失，宦途離合信難期。尊前莫惜醉如泥。
浣溪沙
作者：歐陽修
朝代：宋

堤上游人逐畫船。拍堤春水四垂天。綠楊樓外出鞦韆。白髮戴花君莫笑，六麼催拍盞頻傳。人生何處似尊前。
浣溪沙
作者：歐陽修
朝代：宋

湖上朱橋響畫輪。溶溶春水浸春雲。碧琉璃滑淨無塵。當路遊絲縈醉客，隔花啼鳥喚行人。日斜歸去奈何春。
浣溪沙
作者：歐陽修
朝代：宋

燈盡垂花月似霜。薄簾映月兩交光。酒醺紅粉自生香。雙手舞餘拖翠袖，一聲歌已釂金觴。休回嬌眼斷人腸。
浣溪沙
作者：歐陽修
朝代：宋

紅粉佳人白玉杯。木蘭船穩棹歌催。綠荷風裡笑聲來。細雨輕煙籠草樹，斜橋曲水繞樓臺。夕陽高處畫屏開。
浣溪沙
作者：歐陽修
朝代：宋

翠袖嬌鬟舞石州。兩行紅粉一時羞。新聲難逐管絃愁。白髮主人年未老，清時賢相望偏優。一尊風月為公留。
浣溪沙
作者：歐陽修
朝代：宋

葉底青青杏子垂。枝頭薄薄柳綿飛。日高深院晚鶯啼。堪恨風流成薄倖，斷無訊息道歸期。托腮無語翠眉低。
浣溪沙
作者：歐陽修
朝代：宋

雲曳香綿彩柱高。絳旗風颭出花梢。一梭紅帶往來拋。束素美人羞不打，卻嫌裙慢褪纖腰。日斜深院影空搖。
浣溪沙
作者：歐陽修
朝代：宋

青杏園林著酒香。佳人初著薄羅裳。柳絲搖曳燕飛忙。乍雨乍晴花自落，閒愁閒悶晝偏長。為誰消瘦損容光。
浪淘沙
作者：歐陽修
朝代：宋

五嶺麥秋殘。荔子初丹。絳紗囊裡水晶丸。可惜天教生處遠，不近長安。往事憶開元。妃子偏憐。一從魂散馬嵬關。只有紅塵無驛使，滿眼驪山。
浪淘沙
作者：歐陽修
朝代：宋

今日北池遊。漾漾輕舟。波光瀲灩柳條柔。如此春來春又去，白了人頭。好妓好歌喉。不醉難休。勸君滿滿酌金甌。縱使花時常病酒，也是風流。
浪淘沙
作者：歐陽修
朝代：宋

把酒祝東風。且共從容。垂楊紫陌洛城東。總是當時攜手處，遊遍芳叢。聚散苦匆匆。此恨無窮。今年花勝去年紅。可惜明年花更好，知與誰同。
浪淘沙
作者：歐陽修
朝代：宋

花外倒金翹。飲散無憀。柔桑蔽日柳迷條。此地年時會一醉，還是春朝。今日舉輕橈。帆影飄飄。長亭回首短亭遙。過盡長亭人更遠，特地魂銷。
浪淘沙
作者：歐陽修
朝代：宋

萬恨苦綿綿。舊約前歡。桃花溪畔柳陰間。幾度日高春垂重，繡戶深關。樓外夕陽閒。獨自憑闌。一重水隔一重山。水闊山高人不見，有淚無言。